cyanic-selkie/wikianc huggingface dataset:
ಭಾರತೀಯ ಸಂಸತ್ ದಾಳಿ- ೨೦೦೧
ಬಾಹ್ಯ ಕೊಂಡಿಗಳು
ವರ್ಗ:ಭಾರತ ವರ್ಗ:ವಿಕಿ ಇ-ಲರ್ನಿಂಗ್‍ನಲ್ಲಿ ತಯಾರಿಸಿದ ಲೇಖನ
ರಾಶಿಸಂಖ್ಯೆ
ರಾಶಿಸಂಖ್ಯೆ(Mass number)ಎಂದರೆ ಒಂದು ಪರಮಾಣುವಿನ ಪ್ರೋಟಾನ್ ಹಾಗೂ ನ್ಯೂಟ್ರಾನ್‍ಗಳ ಒಟ್ಟು ಸಂಖ್ಯೆ.ಇದು ಪರಾಮಾಣು ಸಂಖ್ಯೆ (Atomic number)ಗಿಂತ ವಿಭಿನ್ನವಾಗಿದೆ. ಪರಮಾಣು ಸಂಖ್ಯೆ ಕೇವಲ ಪರಮಾಣುವಿನಲ್ಲಿರುವ ಪ್ರೋಟಾನ್‍ಗಳ ಸಂಖ್ಯೆಯನ್ನಷ್ಟೇ ಸೂಚಿಸಿದರೆ ರಾಶಿಸಂಖ್ಯೆಯು ಪ್ರೋಟಾನ್ ಹಾಗೂ ನ್ಯೂಟ್ರಾನ್‌ಗಳ ಒಟ್ಟು ಸಂಖ್ಯೆಯನ್ನು ನಿರ್ದೇಶಿಸುತ್ತದೆ.ಒಂದು ಮೂಲಧಾತುವಿನ ಪರಮಾಣುವಿನಲ್ಲಿ ಪ್ರೊಟಾನ್‌ಗಳ ಸಂಖ್ಯೆ ಸಮನಾಗಿದ್ದರೂ ನ್ಯೂಟ್ರಾನ್‍ಗಳ ಸಂಖ್ಯೆಯಲ್ಲಿ ವ್ಯತ್ಯಾಸವಿರುತ್ತದೆ.ಇವುಗಳನ್ನು ನಾವು ಸಮಸ್ಥಾನಿಗಳು ಎಂದು ಕರೆಯುತ್ತೇವೆ.ಹೆಚ್ಚಿನ ಎಲ್ಲಾ ಮೂಲಧಾತುಗಳು ಒಂದಕ್ಕಿಂತ ಹೆಚ್ಚಿನ ಸಮಸ್ಥಾನಿಗಳನ್ನು ಹೊಂದಿರುತ್ತವೆ.ಆದುದರಿಂದ ಮೂಲಧಾತುವನ್ನು ನಿರ್ದಿಷ್ಟವಾಗಿ ಗುರುತಿಸಲು ರಾಶಿಸಂಖ್ಯೆ ಸಹಾಯಮಾಡುತ್ತದೆ.ಹೆಚ್ಚಿನ ಹಗುರ ಮೂಲಧಾತುಗಳು ಸಮಾನ ಪ್ರಮಾಣದ ಪ್ರೊಟಾನ್ ಹಾಗೂ ನ್ಯೂಟ್ರಾನ್‌ಗಳನ್ನು ಹೊಂದಿದ್ದರೆ ಭಾರವಾದ ಮೂಲಧಾತುಗಳಲ್ಲಿ ನ್ಯೂಟ್ರಾನ್‌ಗಳ ಸಂಖ್ಯೆಯು ಪ್ರೊಟಾನ್‌ಗಳ ಸಂಖ್ಯೆಗಿಂತ ಬಹಳ ಹೆಚ್ಚಾಗಿರುತ್ತದೆ.ಉದಾಹರಣೆಗೆ ಯುರೇನಿಯಮ್-೨೩೮ ರಲ್ಲಿ ನ್ಯೂಟ್ರಾನ್‌ಗಳ ಸಂಖ್ಯೆಯು ೧೪೬ ಇದ್ದು ಪ್ರೊಟಾನ್‌ಗಳು ಕೇವಲ ೯೨ ಮಾತ್ರವಿರುತ್ತದೆ.
ಬಾಹ್ಯ ಸಂಪರ್ಕ
ವರ್ಗ:ರಸಾಯನಶಾಸ್ತ್ರ
ರವೀನಾ ಟಂಡನ್
ಬಾಲಿವುಡ್ ಚಿತ್ರ, ಪತ್ಥರ್ ಕೆ ಫೂಲ್ (1991)   ಮ‌ೂಲಕ  ಅವರ ವೃತ್ತಿ ಜೀವನ ಆರಂಭವಾಯಿತು. ಈ ಚಿತ್ರದಲ್ಲಿನ ಅಭಿನಯಕ್ಕಾಗಿ ಟಂಡನ್ ಫಿಲ್ಮ್‌ಫೇರ್ ಲಕ್ಸ್ ಹೊಸ ಮುಖ ಪ್ರಶಸ್ತಿ ಕೂಡ ಪಡೆದರು. 90ರ ದಶಕದಲ್ಲಿ ತೆರೆ ಕಂಡು ವಾಣಿಜ್ಯ ಯಶಸ್ಸು ಕಂಡ ಚಿತ್ರಗಳ ಪೈಕಿ ಮೊಹ್ರಾ (1994), ಖಿಲಾಡಿಯೋಂ ಕಾ ಖಿಲಾಡಿ  (1996) ಮತ್ತು ಝಿದ್ದಿ  (1997) ಚಿತ್ರಗಳಲ್ಲಿ ರವೀನಾ ನಟಿಸಿದ್ದಾರೆ. ಚಿತ್ರರಂಗದಲ್ಲಿ ಅದಾಗಲೇ ಸಾಕಷ್ಟು ಜನಪ್ರಿಯತೆ ಪಡೆದಾಗ್ಯೂ, ಅವರು ಓರ್ವ ನಟಿಯೆಂದು ಅದುವರೆಗೂ ಗುರುತಿಸಲ್ಪಟ್ಟಿರಲಿಲ್ಲ. 2000ದ ಹೊತ್ತಿಗೆ ಗಂಭೀರ ಪಾತ್ರಗಳಲ್ಲಿ ಅಭಿನಯಿಸಲು ತೊಡಗಿದಾಗ ಮತ್ತು ಆರ್ಟ್‌ಹೌಸ್ ಹಾಗೂ ಪ್ಯಾರಲಲ್ ಸಿನಿಮಾದತ್ತ ತಿರುಗಿದಾಗ ರವೀನಾರಿಗಿದ್ದ ಈ ಹಣೆಪಟ್ಟಿ ತೊಲಗಿತು. ಅಕ್ಸ್ (2001) ಮತ್ತು ಸತ್ತಾ (2003)ದಲ್ಲಿ ಅವರ ಅಭಿನಯ ವಿಮರ್ಶಕರ ಮೆಚ್ಚುಗೆಗೆ ಪಾತ್ರವಾಯಿತು. 2002ನೇ ಇಸವಿಯನ್ನು ಅವರ ವೃತ್ತಿ ಜೀವನದ ಉಚ್ಛ್ರಾಯ ಸ್ಥಿತಿಯೆನ್ನಬಹುದು. ಆ ವರ್ಷಗಳಲ್ಲಿ ಕಲ್ಪನಾ ಲಾಜ್ಮಿಯವರ ''ಡಮಾನ್: ಅ ವಿಕ್ಟಿಮ್ ಆಫ಼್ ಮಾರ್ಶಿಯಲ್ ವೈಲೆನ್ಸ್ (2001)ರ ಚಿತ್ರದಲ್ಲಿನ ಅಭಿನಯಕ್ಕಾಗಿ ಅತ್ಯುತ್ತಮ ನಟಿ ರಾಷ್ಟ್ರೀಯ ಚಲನಚಿತ್ರ ಪ್ರಶಸ್ತಿ ಪಡೆದರು.
ಆರಂಭಿಕ ಜೀವನ ಮತ್ತು ಹಿನ್ನೆಲೆ
ರವೀನಾ ಟಂಡನ್ ಚಿತ್ರ ನಿರ್ಮಾಪಕ ರವೀ ಟಂಡನ್ ಮತ್ತು ವೀಣಾ ದಂಪತಿಗಳ ಪುತ್ರಿ. ರವೀನಾ ಹೆಸರಲ್ಲಿ ಹೆತ್ತವರ ಹೆಸರಿನ ಮಿಶ್ರಣವಿರುವುದನ್ನು ಕಾಣಬಹುದು. ರವೀನಾ ಆರಂಭಿಕ ಶಿಕ್ಷಣಕ್ಕಾಗಿ ಜುಹೂನ ಜಾಮ್ನಾಬಾಯಿ ನರ್ಸೀ ಸ್ಕೂಲ್ ಸೇರಿದರು. ನಂತರ ಕಾಲೇಜು ಶಿಕ್ಷಣ ಮಿಥಿಬಾಯಿ ಕಾಲೇಜಿನಲ್ಲಿ ನಡೆಯಿತು. ಅದೇ ಕಾಲೇಜಿನಲ್ಲಿ ಮೊದಲ ಮತ್ತು ಎರಡನೇ ವರ್ಷವನ್ನು ರವೀನಾ ಪೂರೈಸಿದರು. ಅಲ್ಲಿ ಪ್ರಾಯೋಗಿಕ ಶಿಕ್ಷಕರಾಗಿದ್ದ ವೇಳೆ ಚಲನಚಿತ್ರದಲ್ಲಿ ನಟಿಸಲು ಶಂತನು ಶಿಯೊರೆ ಅವರಿಂದ ಬಂದ ಆಹ್ವಾನವನ್ನು ರವೀನಾ ಒಪ್ಪಿಕೊಂಡರು. ಕಾಲೇಜು ಶಿಕ್ಷಣವನ್ನು ಅಲ್ಲೇ ಕೈಬಿಟ್ಟ ರವೀನಾ, ಚಿತ್ರರಂಗದಲ್ಲಿ ವೃತ್ತಿ ಕಂಡುಕೊಳ್ಳಲು ತೀರ್ಮಾನಿಸಿದರು. ಅವರ ಸೋದರಮಾವ ಮ್ಯಾಕ್ ಮೋಹನ್‌ ಒಬ್ಬ ನಟರಾಗಿದ್ದರು.
ವೃತ್ತಿ ಬದುಕು
ತಂದೆ ರವಿ ಟಂಡನ್ ಮತ್ತು ತಾಯಿ ವೀಣಾರ ಹೆಸರು ಒಟ್ಟುಗೂಡಿ ರವೀನಾ ತಮ್ಮ ಹೆಸರು ಪಡೆದುಕೊಂಡರು. 1970 ಮತ್ತು 1980ರಲ್ಲಿ ರವಿ ಟಂಡನ್ ಕೆಲವು ಚಿತ್ರಗಳ ನಿರ್ಮಾಪಕರು ಮತ್ತು ನಿರ್ದೇಶಕರಾಗಿದ್ದರು. ರವೀನಾಗೆ ರಾಜೀವ್ ಟಂಡನ್ ಎಂಬ ಸೋದರನಿದ್ದಾನೆ. ದಕ್ಷಿಣ ಭಾರತದ ಖ್ಯಾತ ನಟಿ ಕಿರಣ್ ರಾಥೋಡ್‌ ರವೀನಾಳ ಸೋದರ ಸಂಬಂಧಿ.
ರವೀನಾ ನಟಿಸಿದ ಮೊದಲ ಚಿತ್ರ ಪತ್ತರ್‌ ಕೆ ಫೂಲ್ (1991) ಗಲ್ಲಾ ಪೆಟ್ಟಿಗೆಯಲ್ಲಿ ಯಶಸ್ಸು ಗಳಿಸಿದೆ, ಅಲ್ಲದೆ ಅವರ ಮೊದಲ ಅಭಿನಯ ಫಿಲ್ಮ್‌ಫೇರ್ ಲಕ್ಸ್ ಹೊಸ ಮುಖ ಪ್ರಶಸ್ತಿ ಕೂಡ ಗೆದ್ದುಕೊಟ್ಟಿತು. ರವೀನಾ ನಟನೆಯ ನಂತರದ ಚಿತ್ರಗಳಾದ ಮೊಹ್ರಾ (1994) ಮತ್ತು ದಿಲ್ವಾಲೆ  (1994) ಗಲ್ಲಾ ಪೆಟ್ಟಿಗೆಯನ್ನು ಸೂರೆ ಮಾಡಿದವು. ಲಾಡ್ಲಾ ಚಿತ್ರ (1994) ಸಾಮಾನ್ಯ ನಿರ್ವಹಣೆ ನೀಡಿದರೂ, ಫಿಲ್ಮ್‌ಫೇರ್ ಅತ್ಯುತ್ತಮ ಪೋಷಕ ನಟಿ ವಿಭಾಗದಲ್ಲಿ ರವೀನಾಗೆ ನಾಮಕರಣವನ್ನು ಗಳಿಸಿಕೊಟ್ಟಿತು. 1994ರಲ್ಲಿ ಗಲ್ಲಾ ಪೆಟ್ಟಿಗೆ ಕೊಳ್ಳೆ ಹೊಡೆದ ಚಿತ್ರಗಳ ಸಾಲಿನಲ್ಲಿ ಮೊಹ್ರಾ ದ್ವಿತೀಯ ಸ್ಥಾನ ಪಡೆಯಿತು. ರೋಮಾಂಚಕ ಇಮ್ತಿಹಾನ್ ಮತ್ತು ಹಾಸ್ಯ ಚಿತ್ರ ಅಂದಾಜ್‌ ಅಪ್ನಾ ಅಪ್ನಾ  ಆ ವರ್ಷ ಬಿಡುಗಡೆಯಾದ ಅವರ ಇತರ ಚಿತ್ರಗಳು. ಮೊದಲಿನದ್ದು ಗಲ್ಲಾ ಪೆಟ್ಟಿಗೆಯಲ್ಲಿ ಸಾಧಾರಣವಾಗಿ ನಿರ್ವಹಿಸಿದ್ದರೆ, ನಂತರದ್ದು ಸಂಪೂರ್ಣ ವೈಫಲ್ಯ ಕಂಡಿತು. ಆದರೂ ನಂತರದ ವರ್ಷಗಳಲ್ಲಿ ರವೀನಾ ಅಭಿಮಾನಿಗಳ ಆರಾಧ್ಯ ದೇವತೆಯಾದರು. ಚಿತ್ರೀಕರಣದ ಸೆಟ್‌ ಒಂದರಲ್ಲಿ ಸಹ ನಟಿ ಕರೀಶ್ಮಾ ಕಪೂರ್ ಜೊತೆ ಜಗಳಕ್ಕಿಳಿದಿದ್ದರು ಎಂದು ಒಮ್ಮೆ ವರದಿಯಾಗಿತ್ತು.
1995ರಲ್ಲಿ ಶಾರುಖ್ ಖಾನ್ ಜೊತೆ ಮೊದಲ ಬಾರಿಗೆ ಝಮಾನಾ ದೀವಾನಾ ಚಿತ್ರದಲ್ಲಿ ಅಭಿನಯಿಸಿದರು, ಆದರೆ ಚಿತ್ರ ಉತ್ತಮ ಪ್ರದರ್ಶನ ಕಾಣುವಲ್ಲಿ ವಿಫಲವಾಯಿತು. ರವೀನಾ ನಟಿಸಿದ ನಂತರದ ಚಿತ್ರಗಳು ಗಲ್ಲಾ ಪೆಟ್ಟಿಗೆಯಲ್ಲಿ ಯಶಸ್ಸು ಕಾಣಲಿಲ್ಲ, ಇದರೊಂದಿಗೆ ಅವರ ವೃತ್ತಿ ಜೀವನದ ಯಶಸ್ಸು ಇಳಿಮುಖಗೊಂಡಿತು. ಖಿಲಾಡಿಯೋಂ ಕಾ ಖಿಲಾಡಿ (1996) ಮತ್ತು ಝಿದ್ದಿ  (1997) ಚಿತ್ರಗಳು ಭರ್ಜರಿ ಯಶಸ್ಸು ಕಾಣುವುದರೊಂದಿಗೆ ರವೀನಾ ಮತ್ತೆ ತಮ್ಮ ಲಯ ಕಂಡುಕೊಂಡರು, ಇವೆರಡೂ ಚಿತ್ರಗಳೂ ಆ ವರ್ಷಗಳಲ್ಲಿ ಅಭೂತಪೂರ್ವ ಯಶಸ್ಸು ಕಂಡಿವೆ. 1997ರಲ್ಲಿ ರವೀನಾ ಮೊದಲ ಬಾರಿಗೆ ದಸ್‌ ಚಿತ್ರದಲ್ಲಿ ಖಳ ನಾಯಕಿಯಾಗಿ ಕಾಣಿಸಿಕೊಳ್ಳಬೇಕಿತ್ತು, ಆದರೆ ಚಿತ್ರೀಕರಣ 40% ಪೂರ್ಣಗೊಂಡಿದ್ದಾಗ ನಿರ್ದೇಶಕರು ತೀರಿಕೊಂಡ ಕಾರಣ ಚಿತ್ರ ಮ‌ೂಲೆಗುಂಪಾಯಿತು.
1998ರಲ್ಲಿ ಟಂಡನ್ ಅಭಿನಯದ ಎಂಟು ಚಿತ್ರಗಳು ಬಿಡುಗಡೆಯಾದವು. ಆ ವರ್ಷದ ಅವರ ಕೊನೆಯ ಚಿತ್ರ ಬಡೇ ಮಿಯಾ ಚೋಟೆ ಮಿಯಾ ಆ ವರ್ಷದ ಎರಡನೇ ಅತ್ಯಂತ ಯಶಸ್ವೀ ಚಿತ್ರ, ಅಲ್ಲದೆ ಈ ಚಿತ್ರದಲ್ಲಿ ಅಮಿತಾಭ್ ಬಚ್ಚನ್ ಮತ್ತು ಗೋವಿಂದ  ಅವರ ತಾರಾಗಣವಿದೆ.
ದಾಖಲೆ ನಿರ್ಮಿಸಿದ ಕುಚ್ ಕುಚ್ ಹೋತಾ ಹೆ ಚಿತ್ರದಲ್ಲಿ ಎರಡನೇ ನಾಯಕಿಯ ಪಾತ್ರ ನಿರ್ವಹಿಸಲು ಟಂಡನ್‌ರನ್ನು ಆಹ್ವಾನಿಸಲಾಗಿತ್ತು, ಆದರೆ ಅವರು ನಿರಾಕರಿಸಿದ್ದು ಮತ್ತು ಅದೇ ಚಿತ್ರ 1998ರಲ್ಲಿ ಅತ್ಯಂತ ಅದ್ಭುತ ಪ್ರದರ್ಶನ ಕಂಡು ಗಲ್ಲಾ ಪೆಟ್ಟಿಗೆ ಸೂರೆ ಮಾಡಿದ್ದು ಈಗ ಕಾಕತಾಳೀಯ. ಅದೇ ವರ್ಷ ತೆರೆ ಕಂಡ ರವೀನಾ ಅಭಿನಯದ ಘರ್ವಾಲಿ ಬಹರ್ವಾಲೀ ಸಾಧಾರಣಕ್ಕಿಂತಲೂ ಕನಿಷ್ಠ ಮನ್ನಣೆ ಪಡೆದರೆ, ವಿನಾಶಕ್, ಪರ್ದೇಸಿ ಬಾಬು  ಮತ್ತು ಆಂಟಿ No. 1  ಚಿತ್ರಗಳು ಗಲ್ಲಾ ಪೆಟ್ಟಿಗೆಯಲ್ಲಿ ವಿಫಲವಾದವು.
2000ದಲ್ಲಿ ಟಂಡನ್ ತಮ್ಮ ಬದುಕನ್ನೇ ವೃತ್ತಿಯನ್ನಾಗಿಸಿದರು. ವಾಸ್ತವಕ್ಕೆ ಹತ್ತಿರವಾಗಿರುವ ಚಿತ್ರಗಳು ಮತ್ತು ಕಲಾತ್ಮಕ ಚಿತ್ರ ಗಳ ನಿರ್ದೇಶಕರೊಂದಿಗೆ ತಮ್ಮನ್ನು ಹೆಚ್ಚು ತೊಡಗಿಸಿಕೊಳ್ಳಲು ರವೀನಾ ನಿರ್ಧರಿಸಿದರು. ಇದು ಉತ್ತಮ ನಿರ್ಧಾರವೆಂಬುದು ಆನಂತರ ಸಾಬೀತಾಯಿತು. ಅವರು ನಟಿಸಿದ ಸ್ಕೂಲ್‌ (1999), ಬುಲಾಂದಿ  (2000) ಮತ್ತು ಅಕ್ಸ್  (2001) ಚಿತ್ರಗಳು ಎಲ್ಲೆಡೆ ಪ್ರಶಂಸೆ ಗಳಿಸಿದವು. ತಮಿಳು ಮತ್ತು ತೆಲುಗು ಭಾಷೆಯ ಚಿತ್ರಗಳಲ್ಲಿ ಅವರು ನಟಿಸಿದ್ದಾರೆ.
ರಾಕೇಶ್ ಓಂಪ್ರಕಾಶ್ ಮೆಹ್ರಾರ ಅಕ್ಸ್ ಚಿತ್ರದಲ್ಲಿನ ಅಭಿನಯಕ್ಕೆ  ಫಿಲ್ಮ್‌ಫೇರ್ ಸ್ಪೆಷಲ್ ಫರ್ಫಾರ್ಮೆನ್ಸ್ ಪ್ರಶಸ್ತಿ ಪಡೆಯುವುದರೊಂದಿಗೆ, ರವೀನಾ ಹಲವು ಪ್ರಶಸ್ತಿಗಳನ್ನು ಗೆದ್ದುಕೊಂಡಿದ್ದಾರೆ.
ಕಲ್ಪನಾ ಲಾಜ್ಮಿಯವರ ಡಮಾನ್: ಅ ವಿಕ್ಟಿಮ್ ಆಫ಼್ ಮಾರ್ಶಿಯಲ್ ವೈಲೆನ್ಸ್  (2001) ಚಿತ್ರದಲ್ಲಿ ಮನೋಜ್ಞ ಅಭಿನಯಕ್ಕಾಗಿ ರವೀನಾಗೆ ಅತ್ಯುತ್ತಮ ನಟಿ ರಾಷ್ಟ್ರೀಯ ಚಲನಚಿತ್ರ ಪ್ರಶಸ್ತಿ ಪ್ರಕಟವಾದಾಗ ಅವರು ಅದುವರೆಗೆ ಚಿತ್ರರಂಗದಲ್ಲಿ ಮಾಡಿದ ಕೆಲಸಕ್ಕೆ ಪ್ರತಿಫಲ ದೊರೆತಂತೆ ಕಂಡು ಬಂತು, ಈ ಚಿತ್ರದಲ್ಲಿ ನಿಂದಿಸುವ ಗಂಡನ ಜರ್ಜರಿತ ಹೆಂಡತಿಯಾಗಿ ಅವರು ಅಭಿನಯಿಸಿದ್ದರು.
ರವೀನಾ ತಮ್ಮ ಅಭಿನಯದಿಂದ ವಿಮರ್ಶಕರು ಮತ್ತು ವೀಕ್ಷಕರನ್ನು ಅಚ್ಚರಿಯಲ್ಲಿ ಕೆಡವಿದ್ದೇ ಅಲ್ಲದೆ, ಪಾತ್ರ ನಿರ್ವಹಣೆಗಾಗಿ ಪ್ರಶಂಸೆಗಳನ್ನು ಪಡೆದರು. "ಜರ್ಜರಿತ ಹೆಂಡತಿಯ ಪಾತ್ರದಲ್ಲಿ ರವೀನಾ ಟಂಡನ್ ಅಭಿನಯ ವಿಶ್ವಾಸಾರ್ಹವಾಗಿತ್ತು, ಮತ್ತು ಎಲ್ಲ ಗೌರವಗಳೂ ಅವರಿಗೆ ಸಲ್ಲಬೇಕು" ಎಂದು ಸಿನಿ ವಿಮರ್ಶಕ ತರಣ್ ಆದರ್ಶ್ ಹೇಳಿದ್ದಾರೆ. ತಮ್ಮ ಭಾವನೆಗಳಿಂದ ಪಾತ್ರಕ್ಕೆ ಜೀವತುಂಬಿ ವೀಕ್ಷಕರೂ ಮರುಕಪಡುವಂತೆ ಮಾಡುವುದರಲ್ಲಿ ಟಂಡನ್ ಯಶಸ್ವಿಯಾಗಿರುವುದರಿಂದ, ಅವರೆಂತಹ ನಟಿಯೆಂಬುದು ಅನುಭವಗೋಚರವಾದೀತು.
ಅಂದಿನಿಂದ, ಸತ್ತಾ (2003) ಮತ್ತು ದೊಬಾರಾ  (2004)ದಂತಹ ವಿಮರ್ಶಕರ ಮೆಚ್ಚುಗೆ ಪಡೆದ ಅನೇಕ ಚಿತ್ರಗಳಲ್ಲಿ ಅಭಿನಯಿಸಿದರು. ಆದರೆ ಇವು ಗಲ್ಲಾ ಪೆಟ್ಟಿಗೆಯಲ್ಲಿ ವಿಶೇಷ ಯಶಸ್ಸೇನೂ ಕಾಣಲಿಲ್ಲ. 'ಸತ್ತಾ' ಚಿತ್ರದಲ್ಲಿ ರಾಜಕೀಯ ಜಗತ್ತಿಗೆ ತಳ್ಳಲ್ಪಡುವ ಮಧ್ಯಮ ವರ್ಗದ ಮಹಿಳೆಯ ಪಾತ್ರದಲ್ಲಿ ರವೀನಾ ನಟನೆ ಪ್ರಶಂಸೆಗೆ ಪಾತ್ರವಾಗಿದೆ. ಈ ಕುರಿತು ಸಿನಿ ವಿಮರ್ಶಕ ತರಣ್ ಆದರ್ಶ್ ಹೀಗೆ ಬರೆಯುತ್ತಾರೆ; "ರವೀನಾ ಟಂಡನ್ ಅದ್ಭುತ ಅಭಿನಯ ನೀಡಿದ್ದಾರೆ. ಪಾತ್ರಕ್ಕೆ ಸರಿಯಾದ ರೀತಿಯಲ್ಲಿ ಜೀವ ತುಂಬುವುದರೊಂದಿಗೆ ಆಕೆ ದೊಡ್ಡ ಪ್ರಮಾಣದಲ್ಲಿ ದಾಪುಗಾಲು ಇಟ್ಟಿದ್ದಾರೆ. ಇಲ್ಲೊಂದು ಎಲ್ಲೆಮೀರಿ ಗಮನ ಸೆಳೆಯುವಂತಹ ನಿರ್ವಹಣೆಯಿದೆ".
ದೊಬಾರಾ ಚಿತ್ರದಲ್ಲಿ ಛಿದ್ರಮನಸ್ಕ ಮಹಿಳೆಯಾಗಿ ಅವರ ಅಭಿನಯ ಮನಮುಟ್ಟುವಂತದ್ದು ಎಂದೂ ಶ್ಲಾಘಿಸಲಾಗಿದೆ, "ರವೀನಾ ಲವಲವಿಕೆಯಿಂದ ಅಭಿನಯಿಸುವ ಮ‌ೂಲಕ ತಮ್ಮ ಪಾತ್ರಕ್ಕೆ ಚೆನ್ನಾಗಿ ಹೊಂದಿಕೊಂಡಿದ್ದಾರೆ' ಎಂದು ವಿಮರ್ಶಕರೊಬ್ಬರು ಹೇಳಿದ್ದಾರೆ.
ಆದರೆ 2006ರ ಅವರ ಇತ್ತೀಚಿನ ಚಿತ್ರ ಸ್ಯಾಂಡ್‌ವಿಚ್ ಗೆ ಸಾಮಾನ್ಯ ಪ್ರತಿಕ್ರಿಯೆ ಮತ್ತು ವಿಮರ್ಶೆಗಳಷ್ಟೇ ಬಂದವು. ಆನಂತರ ಯಾವುದೇ ಚಿತ್ರಗಳಲ್ಲಿ ಅವರು ನಟಿಸಿಲ್ಲ. ಟಂಡನ್ (2003) ಮತ್ತು ಪೆಹೆಚಾನ್: ದಿ ಫ಼ೇಸ್ ಆಫ಼್ ಟ್ರುತ್ (2005)ರಲ್ಲಿ ಸ್ಟಂಪ್‌ಡ್‌  ಚಿತ್ರಗಳನ್ನು ನಿರ್ಮಿಸಿದರು, ಆದರೆ ಇವು ಗಲ್ಲಾ ಪೆಟ್ಟಿಗೆಯಲ್ಲಿ ಯಶಸ್ಸು ಕಾಣಲಿಲ್ಲ.
ವೈಯುಕ್ತಿಕ ಜೀವನ
1990ರಲ್ಲಿ ರವೀನಾ ಒಬ್ಬಳೇ ತಾಯಿಯಾಗಿ ಪೂಜಾ ಮತ್ತು ಛಾಯಾ ಎಂಬ ಇಬ್ಬರು ಮಕ್ಕಳನ್ನು ದತ್ತು ಪಡೆದಿರುವರು. ಇದಕ್ಕೂ ಮೊದಲು ಟಂಡನ್ ಹಾಗೂ ನಟ ಅಕ್ಷಯ್ ಕುಮಾರ್‌ ನಡುವೆ ಪ್ರೇಮಾಂಕುರವಾಗಿತ್ತು, ನಿಶ್ಚಿತಾರ್ಥಕ್ಕೂ ಸಿದ್ಧತೆಯಾಗಿತ್ತು. ಆದಾಗ್ಯೂ, ಕೆಲವೇ ದಿನಗಳಲ್ಲಿ ಅವರ ನಡುವಿನ ಸಂಬಂಧ ಮುರಿದು ಬಿತ್ತು. ಬಳಿಕ ಸ್ಟಂಪ್‌ಡ್ (2003) ಚಿತ್ರದ ನಿರ್ಮಾಣ ವೇಳೆ ಚಿತ್ರ ವಿತರಕ ಅನಿಲ್ ತಾದಾನಿ ಅವರೊಂದಿಗೆ ರವೀನಾ ಡೇಟಿಂಗ್ ಆರಂಭಿಸಿದ್ದರು. ನವೆಂಬರ್ 2003ರಲ್ಲಿ ಅವರ ನಿಶ್ಚಿತಾರ್ಥವೂ ನೆರವೇರಿತು. 2004, ಫೆಬ್ರವರಿ 22ರಂದು ರಾಜಸ್ಥಾನದ ಉದಯಪುರದಲ್ಲಿರುವ ಜಗ ಮಂದಿರ ಅರಮನೆಯಲ್ಲಿ ಪಂಜಾಬಿ ಶೈಲಿಯಲ್ಲಿ ತಾದಾನಿಯನ್ನು ರವೀನಾ ವಿವಾಹವಾದರು. 2005 ಮಾರ್ಚ್ 16ರಂದು ರವೀನಾ ಮತ್ತು ತಾದಾನಿ ದಂಪತಿಗಳಿಗೆ ರಾಶಾ ಎಂಬ ಮಗಳು ಹುಟ್ಟಿದಳು. 2007 ಜುಲೈ 12ರಂದು ರವೀನಾಗೆ ಪುತ್ರೋತ್ಸವವಾಯಿತು. ಎರಡನೇ ಮಗುವಿಗೆ ರಣಬೀರ್ ಎಂದು ಹೆಸರಿಡಲಾಯಿತು.
ವಿವಾದಗಳು
ಟಂಡನ್ 2003ರಲ್ಲಿ ಭಾರತೀಯ ಮಕ್ಕಳ ಚಲನಚಿತ್ರ ಸಂಸ್ಥೆಯ ಅಧ್ಯಕ್ಷೆಯಾಗಿದ್ದರು, ಆದರೆ ಸಂಸ್ಥೆಯ ಸಭೆಗಳಿಗೆ ಗೈರುಹಾಜರಾಗುತ್ತಿಲ್ಲ ಮತ್ತು ಸಂಸ್ಥೆ ಹಮ್ಮಿಕೊಂಡಿರುವ ಚಟುವಟಿಕೆಗಳಲ್ಲಿ ಭಾಗವಹಿಸುತ್ತಿಲ್ಲ ಎಂಬಿತ್ಯಾದಿ ದೂರುಗಳು ಬರಲಾರಂಭಿಸಿದವು. ಸೆಪ್ಟೆಂಬರ್ 2005ರಲ್ಲಿ, ವೈಯಕ್ತಿಕ ಕಾರಣ ನೀಡಿ ಟಂಡನ್ ತಮ್ಮ ಹುದ್ದೆಗೆ ರಾಜೀನಾಮೆಯಿತ್ತರು.
ಬದ್ಧತೆಗಳು
ನವೆಂಬರ್ 2002ರಲ್ಲಿ, ಪೀಪಲ್ ಫಾರ್ ದಿ ಎಥಿಕಲ್ ಟ್ರೀಟ್‌ಮೆಂಟ್ ಆಫ್ ಆನಿಮಲ್ಸ್ ‌ ಅನ್ನು ಬೆಂಬಲಿಸಿ ರವೀನಾ ಸಹಿ ಹಾಕಿದರು. ಈ ಸಂಬಂಧದ ಅನೇಕ ಜಾಹೀರಾತುಗಳಲ್ಲೂ ಕಾಣಿಸಿಕೊಂಡು ಶಿಲ್ಪಾ ಶೆಟ್ಟಿ, ಅಮಿಷಾ ಪಟೇಲ್ ಮತ್ತು ಜಾನ್ ಅಬ್ರಾಹಂ ಸಾಲಿಗೆ ಸೇರ್ಪಡೆಯಾದರು. ಚರ್ಮಕ್ಕಾಗಿ ದನಗಳನ್ನು ನಿರ್ದಯವಾಗಿ ಹತ್ಯೆಗೈಯ್ಯಲಾಗುತ್ತಿದೆ ಎಂಬ ವಿಷಯಕ್ಕೆ ಸಂಬಂಧಿಸಿ, "ಭ್ರಷ್ಟ ಚರ್ಮ ಮತ್ತು ಮಾಂಸ ವ್ಯಾಪಾರಿಗಳ ಕೈಯಲ್ಲಿ ಅವುಗಳಿಗಾಗುತ್ತಿರುವ ಅನ್ಯಾಯವನ್ನು ಕೂಡಲೇ ನಿಲ್ಲಿಸಬೇಕು" ಎಂದರು
ಜೂನ್ 2006ರಂದು, ರವೀನಾ ಮುಂಬೈಯ ಲೋಟಸ್ ಐ ಆಸ್ಪತ್ರೆಯಲ್ಲಿ ವಿಶೇಷ ಸವಲತ್ತುಗಳನ್ನು ಹೊಂದಿರದ ಮಕ್ಕಳಿಗಾಗಿ ತಮ್ಮ ಕಣ್ಣುಗಳನ್ನು ದಾನ ಮಾಡಿದರು.
ಇದನ್ನೂ ನೋಡಿರಿ
! colspan="3" style="background:GoldenRod;" | ಫಿಲ್ಮ್‌ಫೇರ್ ಪ್ರಶಸ್ತಿ
! colspan="3" style="background:GoldenRod;" | ರಾಷ್ಟ್ರೀಯ ಚಲನಚಿತ್ರ ಪ್ರಶಸ್ತಿ
ಬಾಹ್ಯ ಕೊಂಡಿಗಳು
ವರ್ಗ:ಬಾಲಿವುಡ್ ನಟಿಯರು ವರ್ಗ:೧೯೭೪ ಜನನ ವರ್ಗ:ಭಾರತೀಯ ಚಲನಚಿತ್ರ ನಟರು ವರ್ಗ:ಹಿಂದಿ ಚಲನಚಿತ್ರ ನಟರು ವರ್ಗ:ಚಲನಚಿತ್ರ ನಟಿಯರು
ಸ್ಮೃತಿ ಇರಾನಿ
ಬಾಲ್ಯ ಮತ್ತು ಶಿಕ್ಷಣ
ಸ್ಮೃತಿ ಇರಾನಿ ಅವರ ತಾಯಿ ಶಿಬಾನಿ ಮತ್ತು ತಂದೆ ಅಜಯ್ ಕುಮಾರ್ ಮಲ್ಹೋತ್ರಾ. ಅವರು ಮೂವರು ಸಹೋದರಿಯರಲ್ಲಿ ಹಿರಿಯರಾಗಿದ್ದಾರೆ. ಅವರು ನವದೆಹಲಿಯ ಹೋಲಿ ಚೈಲ್ಡ್ ಆಕ್ಸಿಲಿಯಮ್ ಶಾಲೆಯಲ್ಲಿ ೧೨ನೇ ತರಗತಿ ಪೂರೈಸಿದರು. ನಂತರ ಅವರು ದೆಹಲಿ ವಿಶ್ವವಿದ್ಯಾಲಯದ ಸ್ಕೂಲ್ ಆಫ್ ಓಪನ್ ಅಲ್ಲಿ ಕಲಿಕೆಗೆ ಸೇರಿಕೊಂಡರು.
ರೂಪದರ್ಶಿ ಹಾಗೂ ನಟನೆ
ಸ್ಮೃತಿ ಇರಾನಿ ಸೌಂದರ್ಯ ಸ್ಪರ್ಧೆ ಮಿಸ್ ಇಂಡಿಯಾ ೧೯೯೮ರಲ್ಲಿ ಭಾಗವಹಿಸಿದ್ದರು. ೧೯೯೮ರಲ್ಲಿ "ಸಾವನ್ ಮೇ ಲಗ್ ಗಯಿ ಆಗ್" ಆಲ್ಬಂನಲ್ಲಿ ನಟಿಸಿದರು. ೨೦೦೦ನೆ ಇಸವಿಯಲ್ಲಿ, ಆತಿಶ್ ಮತ್ತು ಹಮ್ ಹೈ ಕಲ್ ಆಜ್ ಔರ್ ಕಲ್ ಅವರೊಂದಿಗೆ ಸ್ಟಾರ್ ಪ್ಲಸ್ನಲ್ಲಿ ಪ್ರಸಾರವಾಗುತ್ತಿದ್ದ ಟಿವಿ ಸರಣಿಯಲ್ಲಿ ನಟಿಸಿದ್ದರು. ನಾಲ್ಕು ಭಾರತೀಯ ಟೆಲಿ ಪ್ರಶಸ್ತಿಗಳನ್ನು ಮತ್ತು ಅತ್ಯುತ್ತಮ ನಟಿಗಾಗಿ ಸತತ ಐದು ಬಾರಿ ಭಾರತೀಯ ಟೆಲಿವಿಷನ್ ಅಕಾಡೆಮಿ ಪ್ರಶಸ್ತಿಯನ್ನು ಪಡೆದಿದ್ದಾರೆ. ೨೦೧೨ರಲ್ಲಿ ಅವರು ಬಂಗಾಳಿ ಚಲನಚಿತ್ರ ಅಮೃತಾದಲ್ಲಿ ಕೆಲಸ ಮಾಡಿದರು. ೨೦೦೧ ರಲ್ಲಿ, ಅವರು ಝೀ ಟಿವಿಯ ರಾಮಾಯಣದಲ್ಲಿ ಮಹಾಕಾವ್ಯದ ಪಾತ್ರವಾದ ಸೀತಾ ಪಾತ್ರವನ್ನೂ ನಿರ್ವಹಿಸಿದರು. ೨೦೦೬ರಲ್ಲಿ ಇರಾನಿ ಅವರು ಬಾಲಾಜಿ ಟೆಲಿಫಿಲ್ಮ್ಸ್ನ ಮುಖಪುಟದಲ್ಲಿ ತೆರೆ ಕಂಡ ಥೋಡಿ ಸಿ ಸಿ ಜಮೀನ್ ತೋಡ ಸ ಆಸ್ಮಾನ್ ಚಿತ್ರದ ಸಹ ನಿರ್ಮಾಪಕರಾಗಿದ್ದರು.
ರಾಜಕೀಯ
ಸ್ಮೃತಿ ಇರಾನಿ ೨೦೦೩ರಲ್ಲಿ ಭಾರತೀಯ ಜನತಾ ಪಾರ್ಟಿಯನ್ನು ಸೇರಿದರು. ಅವರು ೨೦೦೪ರಲ್ಲಿ ಮಹಾರಾಷ್ಟ್ರ ಯೂತ್ ವಿಂಗ್ನ ಉಪಾಧ್ಯಕ್ಷರಾಗಿದ್ದರು. ಜುಲೈ ೨೦೧೬ರ ಕ್ಯಾಬಿನೆಟ್ ಪುನರ್ರಚನೆಯಲ್ಲಿ ಮಾನವ ಸಂಪನ್ಮೂಲ ಅಭಿವೃದ್ಧಿ ಸಚಿವಾಲಯದ ಬದಲಾಗಿ ಟೆಕ್ಸ್ಟೈಲ್ಸ್ ಸಚಿವಾಲಯಕ್ಕೆ ಅವರಿಗೆ ಅಧಿಕಾರ ನೀಡಲಾಯಿತು. ಮಾಜಿ ಸಚಿವ ಎಂ.ವೆಂಕಯ್ಯ ನಾಯ್ಡು ಅವರು ಉಪಾಧ್ಯಕ್ಷ ಚುನಾವಣೆಯಲ್ಲಿ ಪಾಲ್ಗೊಳ್ಳಲು ಸಚಿವಾಲಯದಿಂದ ರಾಜಿನಾಮೆ ನೀಡಿದಾಗ ಜುಲೈ ೨೦೧೭ರಲ್ಲಿ ಮಾಹಿತಿ ಮತ್ತು ಪ್ರಸಾರ ಸಚಿವಾಲಯದ ಹೆಚ್ಚುವರಿ ಅಧಿಕಾರವನ್ನು ಅವರಿಗೆ ನೀಡಲಾಯಿತು. ೨೦೧೦ರ ಆರಂಭದಲ್ಲಿ ಬಿಜೆಪಿಯ ರಾಷ್ಟ್ರೀಯ ಕಾರ್ಯದರ್ಶಿಯಾಗಿ ಇರಾನಿ ನೇಮಕಗೊಂಡರು ಮತ್ತು ಜೂನ್ ೨೪ರಂದು ಅವರನ್ನು ಬಿಜೆಪಿ ಮಹಿಳಾ ವಿಭಾಗದ ಬಿಜೆಪಿ ಮಹಿಳಾ ಮೋರ್ಚಾದ ಅಖಿಲ ಭಾರತ ಅಧ್ಯಕ್ಷೆಯಾಗಿ ನೇಮಿಸಲಾಯಿತು. ಉತ್ತರ ಪ್ರದೇಶದ ಅಮೇಥಿ ಕ್ಷೇತ್ರದಲ್ಲಿ ರಾಹುಲ್ ಗಾಂಧಿಯವರ ವಿರುದ್ಧ ೨೦೧೪ರ ಸಾರ್ವತ್ರಿಕ ಚುನಾವಣೆಯಲ್ಲಿ ಇರಾನಿ ಸ್ಪರ್ಧಿಸಿದ್ದಾರೆ. ೨೬ ಮೇ ೨೦೧೪ ರಂದು ಪ್ರಧಾನ ಮಂತ್ರಿ ನರೇಂದ್ರ ಮೋದಿ ಅವರ ಸಚಿವ ಸಂಪುಟದಲ್ಲಿ ಮಾನವ ಸಂಪನ್ಮೂಲ ಅಭಿವೃದ್ಧಿ ಸಚಿವರಾಗಿ ನೇಮಕಗೊಂಡರು.
ಉಲ್ಲೇಖಗಳು
ವರ್ಗ:ರಾಜಕಾರಣಿಗಳು
ಗರಗಸ
thumb
ಗರಗಸವು (ಕ್ರಕಚ) ಗಡುಸಾದ ಹಲ್ಲುಗಳುಳ್ಳ ಅಂಚಿರುವ ಕಠಿಣ ಅಲಗು, ತಂತಿ, ಅಥವಾ ಸರಪಳಿಯನ್ನು ಹೊಂದಿರುವ ಒಂದು ಉಪಕರಣ. ಇದನ್ನು ವಸ್ತುವನ್ನು ಕತ್ತರಿಸಲು ಬಳಸಲಾಗುತ್ತದೆ, ಬಹಳವೇಳೆ ಕಟ್ಟಿಗೆ ಆದರೆ ಕೆಲವೊಮ್ಮೆ ಲೋಹ ಅಥವಾ ಕಲ್ಲು. ವಸ್ತುವಿಗೆ ಎದುರಾಗಿ ತಗಲುವಂತೆ ಹಲ್ಲುಗಳುಳ್ಳ ಅಂಚನ್ನು ಇರಿಸಿ, ಅದನ್ನು ಮುಂದಕ್ಕೆ ಬಲಯುತವಾಗಿ ಹಾಗೂ ಹಿಂದಿಕ್ಕಿನಲ್ಲಿ ಕಡಿಮೆ ಬಲಯುತವಾಗಿ ಅಥವಾ ನಿಲ್ಲಿಸದಂತೆ ಮುಂದಿಕ್ಕಿನಲ್ಲಿ ಚಲಿಸಿ ಕಾಟನ್ನು ಮಾಡಲಾಗುತ್ತದೆ. ಈ ಬಲವನ್ನು ಕೈಯಿಂದ ಪ್ರಯೋಗಿಸಬಹುದು ಅಥವಾ ಇದು ಆವಿ, ನೀರು, ವಿದ್ಯುಚ್ಛಕ್ತಿ, ಅಥವಾ ಇತರ ಶಕ್ತಿ ಮೂಲದಿಂದ ಚಾಲಿತವಾಗಿರಬಹುದು. ಅಪಘರ್ಷಕ ಗರಗಸವು ಲೋಹ ಅಥವಾ ಪಿಂಗಣಿ ವಸ್ತುವನ್ನು ಕತ್ತರಿಸಲು ವಿನ್ಯಾಸಗೊಳಿಸಲಾದ ಶಕ್ತಿಹೊಂದಿರುವ ವೃತ್ತಾಕಾರದ ಅಲಗನ್ನು ಹೊಂದಿರುತ್ತದೆ. ಬಹುತೇಕ ಅಲಗುಗಳ ಹಲ್ಲುಗಳನ್ನು ಉಪಕರಣದ ಉಕ್ಕು ಅಥವಾ ಕಾರ್ಬೈಡಿನಿಂದ ತಯಾರಿಸಲಾಗುತ್ತದೆ. ಸತುವು ಅಥವಾ ತಾಮ್ರವನ್ನು ಕೇವಲ ಉಪ್ಪಿನ ಖಂಡಗಳನ್ನು ಕತ್ತರಿಸಲು ತಯಾರಿಸಲಾದ ಗರಗಸಗಳಿಗೆ ಬಳಸಲಾಗುತ್ತದೆ, ಪೂರ್ವದಲ್ಲಿ ಅಡುಗೆಮನೆಗಳಲ್ಲಿ ಬಳಸಲ್ಪಡುತ್ತಿದ್ದವು.
ಹೆಚ್ಚಿನ ಓದಿಗೆ
ವರ್ಗ:ಉಪಕರಣಗಳು
ಹ್ಯುಂಡೇ ಐ೧೦
250px|right|ಹ್ಯುಂಡೇ ಐ೧೦ ಕಾರು
ಹ್ಯುಂಡೇ ಐ೧೦ (ಮಲೇಷಿಯಾದಲ್ಲಿ ಇನೊಕಾಮ್ ಐ೧೦ಎಂದು ಕರೆಯಲಾಗುವ) ಹ್ಯುಂಡೇ ಮೋಟರ್ ಕಂಪನಿಯಿಂದ ಉತ್ಪಾದಿಸಲಾದ, ೩೧ ಅಕ್ಟೋಬರ್ ೨೦೦೭ರಂದು ಬಿಡುಗಡೆಗೊಳಿಸಲಾದ, ಹ್ಯುಂಡೇಯ ಭಾರತದ ಚೆನ್ನೈ ಕಾರ್ಖಾನೆಯಲ್ಲಿ ಮಾತ್ರ ತಯಾರಿಸಲಾಗುವ, ಮತ್ತು ಜಾಗತಿಕವಾಗಿ ಮಾರಾಟಮಾಡಲಾಗುವ ಒಂದು ನಗರ ಕಾರು (ಹ್ಯಾಚ್‌ಬ್ಯಾಕ್). ಆಟೋಸ್/ಆಟೋಸ್ ಪ್ರೈಮ್/ಅಮೀಕಾ/ಸ್ಯಾಂಟ್ರೋದ ಬದಲಾಗಿ ಬಂದ (ಭಾರತದ ಹೊರತು, ಇಲ್ಲಿ ಕಡಿಮೆ ಬೆಲೆಯ ಸ್ಯಾಂಟ್ರೋ ಜ಼ಿಂಗ್ ಈಗಲೂ ಅದರ ಕೆಳಗೆ ಮಾರಾಟಮಾಡಲಾಗುತ್ತಿದೆ) ಇದು ಗೆಟ್ಜ್ ಹಾಗೂ (ಬಹುತೇಕ ದೇಶಗಳಲ್ಲಿ ಗೆಟ್ಜ್ ಬದಲಾಗಿ ಬಂದ) ಐ೨೦ಗಳಿಗಿಂತ ಕಡಿಮೆ ಬೆಲೆಗೆ ಮಾರಾಟಮಾಡಲಾಗುತ್ತಿದೆ. ಸ್ಯಾಂಟ್ರೋ/ಆಟೋಸ್ ಪ್ರೈಮ್‌ನ ನಂತರ ಹ್ಯುಂಡೇಗೆ ಅದರ ಜಾಗ ತುಂಬಲು ಒಂದು ಮಾದರಿಯ ಅಗತ್ಯವಿತ್ತು ಮತ್ತು ಹ್ಯುಂಡೇ ಪಿಎ ಸಂಕೇತನಾಮದ ಒಂದು ಹ್ಯಾಚ್‌ಬ್ಯಾಕ್ ಯೋಜನೆಯನ್ನು ಆರಂಭಿಸಿತು.
ಡಿಜಿಟಲ್ ಕ್ಯಾಮೆರಾ ಮೋಡಿ - ಕ್ಲಿಕ್ ಮಾಡಿ ನೋಡಿ (ಪುಸ್ತಕ)
ಡಿಜಿಟಲ್ ಕ್ಯಾಮೆರಾ ಮೋಡಿ - ಕ್ಲಿಕ್ ಮಾಡಿ ನೋಡಿ ಟಿ ಜಿ ಶ್ರೀನಿಧಿಯವರು ಬರೆದ ಪುಸ್ತಕ. ಇದು ಫೋಟೋಗ್ರಾಫಿ ಬಗೆಗಿನ ಪುಸ್ತಕ.
ಈ ಪುಸ್ತಕ ಫೋಟೋ ತೆಗೆಯುವ ಹವ್ಯಾಸ ಉಳ್ಳವರಿಗಾಗಿ ಮಾಹಿತಿ ನೀಡುವ ಕೈಪಿಡಿಯಂತಿದೆ. ಫೋಟೋ ತೆಗೆಯಬೇಕಾದಲ್ಲಿ ಫೋಟೋಗ್ರಾಫಿ ಕಲಿಯಬೇಕಾದ ಕಾಲ ಹಿಂದೆ ಸರಿದು ನವನವೀನ ತಂತ್ರಜ್ಞಾನದ ಅಭಿವೃದ್ಧಿಯಾಗಿ ಕ್ಯಾಮೆರಾ ಇದ್ದಲ್ಲಿ ಯಾರೂ ಫೋಟೋ ತೆಗೆಯಬಹುದಾದ ಸಂದರ್ಭ ಸೃಷ್ಟಿಯಾಗಿದೆ. ಕ್ಯಾಮೆರಾಗಳ ವಿಧ, ಲೆನ್ಸ್ ಉಪಯೋಗ, ಪಾಯಿಂಟ್ ಅಂಡ್ ಶೂಟ್ ಝೂಮ್ ಬಳಕೆ ಮುಂತಾಗಿ ವಿವರವಾಗಿ ತಿಳಿಸುವ ಕೃತಿಯಿದು. ಫೋಟೋ ತೆಗೆಯುವಲ್ಲಿ ಅನುಸರಿಸಬೇಕಾದ ಮುಂಜಾಗ್ರತಾ ಕ್ರಮಗಳನ್ನು ತಿಳಿಸುತ್ತ ಡಿಜಿಟಲ್ ಕ್ಯಾಮೆರಾದ ವೈಶಿಷ್ಟ್ಯವನ್ನು ಎತ್ತಿಹಿಡಿಯಲಾಗಿದೆ. ಇನ್ನಿತರ ಕ್ಯಾಮೆರಾ ಬಳಕೆ ಬಗ್ಗೆ ಮಾಹಿತಿಯಿದ್ದು ಇಂದಿನ ದಿನಗಳಲ್ಲಿ ಹೆಚ್ಚು ಉಪಯೋಗಕ್ಕೆ ಬರುವ ಪುಸ್ತಕವಿದು.
ಬಾಹ್ಯ ಸಂಪರ್ಕ
ವರ್ಗ:ಕನ್ನಡ ಪುಸ್ತಕಗಳು
ರಾಣಿ ಅಬ್ಬಕ್ಕ
ಅಬ್ಬಕ್ಕ ರಾಣಿ ಅಥವಾ 'ಅಬ್ಬಕ್ಕ ಮಹಾದೇವಿ' ತುಳುನಾಡಿನ ರಾಣಿಯಾಗಿದ್ದಳು. ಇವಳು ೧೬ನೇ ಶತಮಾನದ ದ್ವಿತೀಯಾರ್ಧದಲ್ಲಿ ಪೋರ್ಚುಗೀಸರೊಡನೆ ಹೋರಾಡಿದಳು. ರಾಣಿಯು ದೇವಾಲಯಗಳ ನಗರಿ ಮೂಡುಬಿದಿರೆಯ ಪ್ರದೇಶ ವನ್ನಾಳಿದ ಚೌಟ ವಂಶಕ್ಕೆ ಸೇರಿದವಳು. ಬಂದರು ನಗರಿ ಉಳ್ಳಾಲವು ಈಕೆಯ ರಾಜಧಾನಿಯಾಗಿದ್ದಿತು. ಆಯಕಟ್ಟಿನ ಪ್ರದೇಶವಾದ ಉಳ್ಳಾಲವನ್ನು ವಶಪಡಿಸಿಕೊಳ್ಳಲು ಪೋರ್ಚುಗೀಸರು ಅನೇಕ ಯತ್ನಗಳನ್ನು ನೆಡೆಸಿದರು. ಆದರೆ ರಾಣಿಯು ಅವರ ಪ್ರಯತ್ನವನ್ನು ನಾಲ್ಕು ದಶಕಗಳ ಕಾಲ ಹಿಮ್ಮೆಟ್ಟಿಸಿದಳು. ಅವಳ ಧೈರ್ಯದಿಂದಾಗಿ ಅಭಯ ರಾಣಿ ಎಂದು ಹೆಸರಾಗಿದ್ದಳು ಈಕೆ ವಸಾಹತುಶಾಹಿಗಳ ವಿರುದ್ಧ ಹೋರಾಡಿದ ಮೊದಲ ಭಾರತೀಯರಲ್ಲಿ ಒಬ್ಬಳು ಮತ್ತು ಮೊದಲ ಮಹಿಳಾ ಸ್ವಾತಂತ್ರ್ಯ ಹೋರಾಟಗಾರ್ತಿ ಆಗಿದ್ದಳು.
ಹಿಂದಿನ ಜೀವನ
ಚೌಟರು ಅಳಿಯ ಸಂತಾನವನ್ನು ಅನುಸರಿಸುವರು. ಹೀಗಾಗಿ ಮಾವ ತಿರುಮಲರಾಯನು ಅಬ್ಬಕ್ಕನನ್ನು ರಾಣಿಯನ್ನಾಗಿ ಪಟ್ಟಕಟ್ಟಿದನು ಮತ್ತು ಮಂಗಳೂರಿನ ಪ್ರಬಲ ಅರಸನಾಗಿದ್ದ ಲಕ್ಷ್ಮಪ್ಪಅರಸನೊಂದಿಗೆ ವಿವಾಹ ನೆರವೇರಿಸಿದನು. ತಿರುಮಲರಾಯನು ಅಬ್ಬಕ್ಕಳಿಗೆ ಯುದ್ಧತಂತ್ರಗಳನ್ನೂ ಮತ್ತು ಸೈನಿಕ ಕೌಶಲ್ಯಗಳನ್ನೂ ಹೇಳಿಕೊಟ್ಟನು. ಆದರೆ ಆ ವಿವಾಹವು ಬಹಳ ಕಾಲ ಉಳಿಯಲಿಲ್ಲ. ಅಬ್ಬಕ್ಕ ಉಳ್ಳಾಲಕ್ಕೆ ಹಿಂತಿರುಗಿದಳು. ಈ ಕಾರಣದಿಂದಾಗಿ ಮುಂದೆ ಪೋರ್ಚುಗೀಸರ ವಿರುದ್ಧದ ಅಬ್ಬಕ್ಕನ ಹೋರಾಟದಲ್ಲಿ ಪತಿಯು ಅಬ್ಬಕ್ಕನ ವಿರುದ್ಧ ಸೇಡು ತೀರಿಸಿಕೊಳ್ಳಲು ಪೋರ್ಚುಗೀಸರ ಪರ ಸೇರಿಕೊಂಡನು. ಜನವರಿ ೧೫, ೨೦೦೩ ರಂದು ಭಾರತ ಸರಕಾರವು ರಾಣಿ ಅಬ್ಬಕ್ಕನ ಚಿತ್ರವುಳ್ಳ ಪೋಸ್ಟಲ್ ಸ್ಟಾಂಪ್ ಬಿಡುಗಡೆ ಮಾಡಿತು
ಐತಿಹಾಸಿಕ ಹಿನ್ನೆಲೆ
ಗೋವಾವನ್ನು ಆಕ್ರಮಿಸಿಕೊಂಡ ನಂತರ ಮತ್ತು ಅದರ ಮೇಲೆ ಹಿಡಿತ ಸಾಧಿಸಿದ ನಂತರ, ಪೋರ್ಚುಗೀಸರು ತಮ್ಮ ಗಮನವನ್ನು ದಕ್ಷಿಣಕ್ಕೆ ಮತ್ತು ಕರಾವಳಿಯತ್ತ ತಿರುಗಿಸಿದರು. ಅವರು ಮೊದಲು ೧೫೨೫ ರಲ್ಲಿ ದಕ್ಷಿಣ ಕೆನರಾ ಕರಾವಳಿಯ ಮೇಲೆ ದಾಳಿ ಮಾಡಿ ಮಂಗಳೂರು ಬಂದರನ್ನು ನಾಶಪಡಿಸಿದರು. ಉಲ್ಲಾಳ ಸಮೃದ್ಧ ಬಂದರು ಮತ್ತು ಪಶ್ಚಿಮಕ್ಕೆ ಅರೇಬಿಯಾ ಮತ್ತು ಇತರ ದೇಶಗಳಿಗೆ ಮಸಾಲೆ ವ್ಯಾಪಾರದ ಕೇಂದ್ರವಾಗಿತ್ತು. ಅದು ಲಾಭದಾಯಕ ವ್ಯಾಪಾರ ಕೇಂದ್ರವಾಗಿದ್ದರಿಂದ, ಪೋರ್ಚುಗೀಸ್, ಡಚ್ ಮತ್ತು ಬ್ರಿಟಿಷರು ಈ ಪ್ರದೇಶದ ನಿಯಂತ್ರಣಕ್ಕಾಗಿ ಮತ್ತು ವ್ಯಾಪಾರ ಮಾರ್ಗಗಳಿಗಾಗಿ ಪರಸ್ಪರ ಪೈಪೋಟಿ ನಡೆಸಿದರು. ಆದಾಗ್ಯೂ, ಸ್ಥಳೀಯ ಮುಖ್ಯಸ್ಥರ ಪ್ರತಿರೋಧವು ತುಂಬಾ ಪ್ರಬಲವಾಗಿದ್ದರಿಂದ ಅವರಿಗೆ ಹೆಚ್ಚು ಮುನ್ನಡೆಯಲು ಸಾಧ್ಯವಾಗಲಿಲ್ಲ. ಸ್ಥಳೀಯ ಆಡಳಿತಗಾರರು ಜಾತಿ ಮತ್ತು ಧಾರ್ಮಿಕ ಮಾರ್ಗಗಳನ್ನು ಮೀರಿ ಮೈತ್ರಿ ಮಾಡಿಕೊಂಡರು.
ಅಬ್ಬಕ್ಕನ ಆಡಳಿತದಲ್ಲಿ ಜೈನರು, ಹಿಂದೂಗಳು ಮತ್ತು ಮುಸ್ಲಿಮರು ಚೆನ್ನಾಗಿ ಪ್ರತಿನಿಧಿಸುತ್ತಿದ್ದರು. ಐತಿಹಾಸಿಕ ಸಂಶೋಧನೆಯು ೧೬ ನೇ ಶತಮಾನದಲ್ಲಿ ತನ್ನ ಆಳ್ವಿಕೆಯಲ್ಲಿ, ಬ್ಯಾರಿ ಪುರುಷರು ನೌಕಾಪಡೆಯ ನೌಕಾಪಡೆಯಾಗಿ ಸೇವೆ ಸಲ್ಲಿಸಿದ್ದರು ಎಂದು ತಿಳಿಸುತ್ತದೆ. ರಾಣಿ ಅಬ್ಬಕ್ಕ ಅವರು ಮಲಾಲಿಯಲ್ಲಿ ಅಣೆಕಟ್ಟು ನಿರ್ಮಾಣವನ್ನು ವೈಯಕ್ತಿಕವಾಗಿ ನೋಡಿಕೊಳ್ಳುತ್ತಿದ್ದಳು. ಅವಳು ಬೌಲ್ಡರ್ ಕೆಲಸಕ್ಕಾಗಿ ಬ್ಯಾರಿಯವರನ್ನು ನೇಮಿಸಿದ್ದಳು. ಅವಳ ಸೈನ್ಯವು ಎಲ್ಲಾ ಪಂಗಡಗಳು ಮತ್ತು ಜಾತಿಗಳ ಜನರನ್ನು ಒಳಗೊಂಡಿತ್ತು. ಅವಳು ಕ್ಯಾಲಿಕಟ್ ಮೊ ನ ಜಮೋರಿನ್ ನ ಜೊತೆ ಮೈತ್ರಿ ಮಾಡಿಕೊಂಡಳು. ಒಟ್ಟಾಗಿ, ಅವಳು ಪೋರ್ಚುಗೀಸರನ್ನು ಕೊಲ್ಲಿಯಲ್ಲಿ ಇಟ್ಟುಕೊಂಡಳು. ನೆರೆಯ ಬಂಗಾ ರಾಜವಂಶದೊಂದಿಗಿನ ವೈವಾಹಿಕ ಸಂಬಂಧವು ಸ್ಥಳೀಯ ಆಡಳಿತಗಾರರ ಮೈತ್ರಿಗೆ ಮತ್ತಷ್ಟು ಬಲವನ್ನು ನೀಡಿತು. ಅವಳು ಬಿಂದೂರ್ ನ ಪ್ರಬಲ ರಾಜ ವೆಂಕಟಪ್ಪನಾಯಕನಿಂದ ಬೆಂಬಲವನ್ನು ಪಡೆದಳು ಮತ್ತು ಪೋರ್ಚುಗೀಸ್ ಪಡೆಗಳ ಬೆದರಿಕೆಯನ್ನು ನಿರ್ಲಕ್ಷಿಸಿದರು.
ಹೊರಗಿನ ಕೊಂಡಿಗಳು
ವರ್ಗ:ಹೋರಟದಲ್ಲಿ ಭಾರತೀಯ ಮಹಿಳೆಯರು ವರ್ಗ:Women in 16th-century warfare ವರ್ಗ:Mangaloreans ವರ್ಗ:16th-century Indian people ವರ್ಗ:ತುಳು ಜನಗಳು ವರ್ಗ:ದಕ್ಷಿಣ ಕನ್ನಡದ ಜನಗಳು ವರ್ಗ:ಭಾರತೀಯ ರಾಜವಂಶದ ಮಹಿಳೆಯರು ವರ್ಗ:ಜೈನ್ ಅರಸರು ವರ್ಗ:ಕರ್ನಾಟಕದ ಇತಿಹಾಸ ವರ್ಗ:ಇತಿಹಾಸ ವರ್ಗ:ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಿಯಾ ಸ್ಪರ್ಧೆಗೆ ವಿಸ್ತರಿಸಿದ ಲೇಖನ
ರಕ್ತಪರಿಚಲನೆಯ ವ್ಯವಸ್ಥೆ
ರಕ್ತಪರಿಚಲನೆಯ ವ್ಯವಸ್ಥೆಯು ಅಂಗ ವ್ಯೂಹದ ಒಂದು ಭಾಗವಾಗಿದೆ, ಅಲ್ಲದೆ ಪೋಷಕಾಂಶಗಳಾದ (ಅಮಿನೊ ಆಮ್ಲ ಹಾಗು ಎಲೆಕ್ಟ್ರೋಲೈಟ್ಸ್), ಅನಿಲಗಳು, ಹಾರ್ಮೋನುಗಳು, ರಕ್ತ ಕೋಶಗಳನ್ನು ದೇಹದ ವಿವಿಧ ಕೋಶಗಳ ಒಳಗೆ ಮತ್ತು ಹೊರಗೆ ಹೋಗುವಂತೆ ಮಾಡುತ್ತದೆ ಇದರಿಂದಾಗಿ ದೇಹಕ್ಕೆ ರೋಗಗಳ ವಿರುದ್ಧ ಹೋರಾಡುವ ಕ್ಷಮತೆ ಹಾಗು ದೇಹದ ಉಷ್ಣತೆ ಮತ್ತು pHಗಳನ್ನು ಸಮಮಟ್ಟದಲ್ಲಿ ಹೋಮಿಯೋಸ್ಟಾಸಿಸ್ ನಲ್ಲಿ ತೂಗಿಸಿಕೊಂಡು ಹೋಗಲು ಸಹಾಯವನ್ನು ಒದಗಿಸುತ್ತದೆ. ಈ ವ್ಯವಸ್ಥೆಯು ರಕ್ತ ವಿಂಗಡನೆಯ ಜಾಲದಂತೆಯೇ ಕರಾರುವಕ್ಕಾಗಿದೆ, ಆದರೆ ಕೆಲವೊಮ್ಮೆ ರಕ್ತಪರಿಚಲನೆಯ ವ್ಯವಸ್ಥೆಯು ಹೃದಯನಾಳದ ವ್ಯವಸ್ಥೆಯನ್ನು ಒಳಗೊ೦ಡಿದೆ ಎಂದು ಪರಿಗಣಿಸಲಾಗುತ್ತದೆ, ಇದು ರಕ್ತ  ಹಾಗೂ ದುಗ್ಧರಸವನ್ನು ಹಂಚುವ ದುಗ್ಧರಸ ಸ್ರವಿಸುವ ವ್ಯವಸ್ಥೆ ಯನ್ನು  ಹೊಂದಿದೆ. ಮಾನವನನ್ನು ಒಳಗೊಂಡು ಇತರ ಕಶೇರುಕಗಳು, ಸಂಕ್ಷಿಪ್ತ ಹೃದಯನಾಳದ ವ್ಯವಸ್ಥೆಯನ್ನು ಹೊಂದಿದೆ (ಇದರರ್ಥ ರಕ್ತವು ಎಂದಿಗೂ ಅಪಧಮನಿ, ಧಮನಿ ಹಾಗು ಸೂಕ್ಷ್ಮ ರಕ್ತವಾಹಿನಿಗಳ ಜಾಲವನ್ನು ಬಿಡುವುದಿಲ್ಲ), ಅಲ್ಲದೆ ಕೆಲವು ಅಕಶೇರುಕಗಳು ಹೊರ ಹೃದಯನಾಳದ ವ್ಯವಸ್ಥೆಯನ್ನು ಹೊಂದಿವೆ. ಅತೀ ಪುರಾತನ ಪ್ರಾಣಿಗಳ ಪ್ರಕಾರಗಳು ಸಹ ರಕ್ತಪರಿಚಲನೆಯ ವ್ಯವಸ್ಥೆಯ ಕೊರತೆಯನ್ನು ಹೊಂದಿದ್ದವು. ಇನ್ನೊಂದು ಕಡೆ ದುಗ್ಧರಸ ಸ್ರವಿಸುವ ವ್ಯವಸ್ಥೆಯು, ಒಂದು ತೆರೆದ ವ್ಯವಸ್ಥೆಯಾಗಿದೆ.ಮಾನವ ರಕ್ತಪರಿಚಲನಾ ವ್ಯವಸ್ಥೆಯ ಪ್ರಮುಖ ಭಾಗಗಳೆಂದರೆ ಹೃದಯ, ರಕ್ತ ಹಾಗೂ ರಕ್ತ ನಾಳಗಳು ರಕ್ತಪರಿಚಲನಾ ವ್ಯವಸ್ಥೆಯು: ಶ್ವಾಸಕೋಶದ ಪರಿಚಲನೆ, "ಕೊಂಡಿ" ಇಲ್ಲಿ ಶ್ವಾಸಕೋಶದ ರಕ್ತವು ಆಮ್ಲಜನಕ‌ದೊಡನೆ ಸಂಯುಕ್ತವಾಗುತ್ತದೆ: ಹಾಗು ವ್ಯವಸ್ಥಿತ ಪರಿಚಲನೆಯ, "ಕೊಂಡಿ" ಇಲ್ಲಿ ದೇಹದ ಉಳಿದ ಭಾಗಗಳಿಗೆ ಆಮ್ಲಜನಕಯುಕ್ತ ರಕ್ತವು ಪರಿಚಲನೆಯಾಗುವ ವ್ಯವಸ್ಥೆಯನ್ನು ಒಳಗೊ೦ಡಿದೆ.ಒಬ್ಬ ಸರಾಸರಿ ವಯಸ್ಕ ವ್ಯಕ್ತಿ ಐದರಿಂದ ಆರು ಅಳತೆಯ (ಅಂದರೆ ಸರಿಸುಮಾರು 4.7 ರಿಂದ 5.7 ಲೀಟರ್)ರಕ್ತದಲ್ಲಿ, ಪ್ಲಾಸ್ಮಾ, ಕೆಂಪು ರಕ್ತ ಕಣಗಳು, ಬಿಳಿ ರಕ್ತ ಕಣಗಳು ಹಾಗು ಕಿರುಬಿಲ್ಲೆಗಳು ಇರುತ್ತವೆ. ಜೀರ್ಣಾಂಗ ವ್ಯವಸ್ಥೆಯು ರಕ್ತಪರಿಚಲನ ವ್ಯವಸ್ಥೆಯೊಂದಿಗಿನ ಸಹಭಾಗಿತ್ವದಲ್ಲಿ ಹೃದಯದಲ್ಲಿ ನಡೆಯುವ ಹೊರಹಾಕುವ ಕಾರ್ಯಕ್ಕೆ ಅವಶ್ಯಕವಾಗಿರುವ ಪೋಷಕಾಂಶಗಳನ್ನು ಒದಗಿಸುತ್ತದೆ.ಎರಡು ತರಹದ ದ್ರವಪದಾರ್ಥವು ರಕ್ತಪರಿಚಲನ ವ್ಯವಸ್ಥೆಯಲ್ಲಿ ಕಂಡುಬರುತ್ತವೆ ಅವುಗಳೆಂದರೆ: ರಕ್ತ ಹಾಗು ಬಿಳಿದ್ರವ. ರಕ್ತ, ಹೃದಯ ಹಾಗು ರಕ್ತನಾಳಗಳನ್ನು ಹೃದಯನಾಳದ ವ್ಯವಸ್ಥೆ ಒಳಗೊ೦ಡಿದೆ. ದುಗ್ದರಸ, ದುಗ್ಧಗ್ರಂಥಿ ಹಾಗು ದುಗ್ದನಾಳಗಳು ದುಗ್ದನಾಳ ವ್ಯವಸ್ಥೆಯಲ್ಲಿ ಒಳಗೊಂಡಿದೆ. ಹೃದಯನಾಳದ ವ್ಯವಸ್ಥೆ ಹಾಗು ದುಗ್ದನಾಳ ವ್ಯವಸ್ಥೆಗಳು ಜೊತೆ ಸೇರಿ ರಕ್ತಪರಿಚಲನಾ ವ್ಯವಸ್ಥೆಯನ್ನು ಸಂಪೂರ್ಣಗೊಳಿಸುತ್ತವೆ
ಪೂರ್ಣ ಶರೀರದ ರಕ್ತ ಪರಿಚಲನೆ
ಪೂರ್ತಿ ಶರೀರದ ರಕ್ತ ಪರಿಚಲನೆಯು ಹೃದಯನಾಳ ವ್ಯವಸ್ಥೆಯ ಒಂದು ಭಾಗ ಇಲ್ಲಿ ಆಮ್ಲಜನಕಯುಕ್ತ ರಕ್ತವನ್ನು ಹೃದಯದಿ೦ದ ಹಾಗು ದೇಹದ ಇತರ ಭಾಗಗಳಿ೦ದ ಹೊರಹಾಕುವ ಕಾರ್ಯವನ್ನು ಮತ್ತು ಆಮ್ಲಜನಕ ರಹಿತ ರಕ್ತವನ್ನು ಹೃದಯಕ್ಕೆ ಹಿ೦ದಿರುಗಿಸುವ ಕಾರ್ಯವನ್ನು ಮಾಡುತ್ತದೆ. ಪೂರ್ತಿ ಶರೀರದ ಪರಿಚಲನೆಯು, ದೂರವನ್ನು-ಅವಲ೦ಬಿಸಿ, ಪುಪ್ಪುಸದ ಪರಿಚಲನೆಗಿ೦ತ ಹೆಚ್ಚಾಗಿ, ರಕ್ತವನ್ನು ಶರೀರದ ಇತರ ಭಾಗಗಳಿಗೆ ಪೂರೈಸುತ್ತದೆ.
ಕೊರೊನರಿ ರಕ್ತ ಪರಿಚಲನೆ
ಕೊರೊನರಿ ರಕ್ತಪರಿಚಲನೆ ವ್ಯವಸ್ಥೆಯು ಹೃದಯಕ್ಕೆ ರಕ್ತವನ್ನು ಪೂರೈಸುತ್ತದೆ. ಇದು ಹೃದಯಕ್ಕೆ ಆಮ್ಲಜನಕಯುಕ್ತ ರಕ್ತವನ್ನು ಪೂರೈಸುತ್ತದೆ, ಇದು ಪೂರ್ತಿ ಶರೀರದ ರಕ್ತ ಪರಿಚಲನೆ ವ್ಯವಸ್ಥೆಯ ಒಂದು ಭಾಗವಾಗಿದೆ.
ಹೃದಯ
ಹೃದಯವು ಆಮ್ಲಜನಕಯುಕ್ತ ರಕ್ತವನ್ನು ದೇಹಕ್ಕೆ ಹಾಗು ಆಮ್ಲಜನಕ ರಹಿತ ರಕ್ತವನ್ನು ಶ್ವಾಸಕೋಶಕ್ಕೆ ಪೂರೈಸುತ್ತದೆ. ಮಾನವನ ಹೃದಯವು ಒಂದು ಅಪಧಮನಿ ಹಾಗು ಒಂದು {/}ಧಮನಿಯನ್ನು ಪ್ರತಿ ಪರಿಚಲನೆಯಲ್ಲಿ, ಮತ್ತು ಪೂರ್ತಿ ಶರೀರದ ಹಾಗು ಪುಪ್ಪುಸದ ಪರಿಚಲನೆಯಲ್ಲಿ ಒಟ್ಟು ನಾಲ್ಕು ಭಾಗಗಳನ್ನು ಹೊಂದಿದೆ ಅವುಗಳೆ೦ದರೆ: ಎಡ ಅಪಧಮನಿ, ಎಡ ಧಮನಿ, ಬಲ ಅಪಧಮನಿ ಹಾಗು ಬಲ ಧಮನಿ. ಬಲ ಅಪಧಮನಿಯೆ೦ದರೆ ಹೃದಯದ ಬಲಭಾಗದ ಮೇಲಿನ ಭಾಗ. ಬಲ ಅಪಧಮನಿಗೆ ಹಿ೦ದಿರುಗಿದ ರಕ್ತವು ಆಮ್ಲಜನಕ ರಹಿತವಾಗಿದೆ (ಆಮ್ಲಜನಕದ ಕೊರತೆ) ಹಾಗು ನಂತರ ಅದು ಬಲ ಧಮನಿಗೆ, ಪುಪ್ಪುಸದ ಧಮನಿಗಳ ಮುಖಾ೦ತರ ಶ್ವಾಸಕೋಶಕ್ಕೆ ಪುನಃ-ಆಮ್ಲಜನಕ ಹಾಗು ಇ೦ಗಾಲದ ಡೈ ಆಕ್ಸೈಡ್ ಅನ್ನು ಸಾಗಿಸುತ್ತದೆ. ಎಡ ಅಪಧಮನಿಯು ಹೊಸದಾಗಿ ಉತ್ಪತ್ತಿಯಾದ ಆಮ್ಲಜನಕಯುಕ್ತ ರಕ್ತವನ್ನು ಶ್ವಾಸಕೋಶದಿ೦ದ ಹಾಗು ಪುಪ್ಪುಸದ ನಾಳಗಳಿ೦ದ ಪಡೆಯುತ್ತದೆ ಅಲ್ಲದೆ ಬಲವಾದ ಎಡ ಧಮನಿಯ ಮುಖಾ೦ತರ ಮಹಾಪಧಮನಿಯಿಂದ ದೇಹದ ವಿವಿದ ಅ೦ಗಗಳಿಗೆ ಪೂರೈಕೆಯಾಗುತ್ತದೆ.
ಒಳಭಾಗದ ಹೃದಯನಾಳದ ವ್ಯವಸ್ಥೆ
ಮಾನವನ ಹೃದಯನಾಳದ ವ್ಯವಸ್ಥೆಯು ಒಂದು ಸ೦ಕೀರ್ಣ ವ್ಯವಸ್ಥೆಯಾಗಿದೆ, ಅದರರ್ಥ ರಕ್ತವು ಎ೦ದಿಗೂ ರಕ್ತ ನಾಳಗಳ ಜಾಲವನ್ನು ಬಿಡುವುದಿಲ್ಲ ಎ೦ಬುದಾಗಿದೆ. ಅಲ್ಲದೆ, ಆಮ್ಲಜನಕ ಹಾಗು ಇತರ ಪೋಷಕಾ೦ಶಗಳು ರಕ್ತ ನಾಳಗಳ ಪದರದ ಮುಖಾ೦ತರ ಪಸರಿಸಿ ಕರುಳಿನ ದ್ರವವನ್ನು ಪ್ರವೇಶಿಸುತ್ತವೆ, ಹಾಗು ಇವುಗಳು ಆಮ್ಲಜನಕ ಹಾಗು ಇತರ ಪೋಷಕಾ೦ಶಗಳನ್ನು ನಿರ್ಧಿಷ್ಟ ಕೋಶಗಳಿಗೆ ತಲುಪಿಸುತ್ತವೆ ಮತ್ತು ಇ೦ಗಾಲದ ಡೈ ಆಕ್ಸೈಡ್ ಹಾಗು ಅನುಪಯುಕ್ತ ವಸ್ತುಗಳನ್ನು ಅದರ ವಿರುದ್ಧ ದಿಕ್ಕಿಗೆ ಕೊ೦ಡೊಯ್ಯುತ್ತದೆ. ರಕ್ತಪರಿಚಲನಾ ವ್ಯವಸ್ಥೆಯ ಇತರ ಅ೦ಶಗಳೆ೦ದರೆ, ಬಿಳಿದ್ರವದ ವ್ಯವಸ್ಥೆ ಇದು ಸ೦ಕೀರ್ಣವಾಗಿಲ್ಲ. ಹೃದಯವು ಶ್ವಾಸಕೋಶದೊ೦ದಿಗೆ ಇರುವುದರಿಂದ ಇದು ಹೆಚ್ಚಾಗಿ ದೇಹದ ಎಡ ಭಾಗದಲ್ಲಿ ಸ್ಥಿತವಾಗಿದೆ.
ಇತರೆ ಕಶೇರುಕಗಳು
ಕಶೇರುಕಗಳು ಹಾಗು ಮಣ್ಣುಹುಳಗಳ (ಉದಾಹರಣೆಗೆ,ಎರೆಹುಳುಗಳು) ಹಾಗು ಶಿರಪಾದಿಗಳು (ಎರೆಯಾಗಿ ಬಳಸುವ ಹಾಗು ಆಕ್ಟೋಪಸ್) ಗಳಲ್ಲಿಯ ರಕ್ತಪರಿಚಲನಾ ವ್ಯವಸ್ಥೆಯು ಮಾನವನಲ್ಲಿಯ ವ್ಯವಸ್ಥೆಯ೦ತೆ ಸ೦ಕೀರ್ಣ ವಾಗಿದೆ. ಆದರೆ, ಮೀನು ,ಉಭಯಚರಗಳು, ಸರೀಸೃಪಗಳು, ಹಾಗು ಪಕ್ಷಿಗಳು, ಹಲವಾರು ವಿಧದಲ್ಲಿ ರಕ್ತಪರಿಚಲನಾ ವ್ಯವಸ್ಥೆಯಲ್ಲಿ ವಿಕಸನವನ್ನು ತೋರಿಸುತ್ತವೆ.
ತೆರೆದ ರಕ್ತಪರಿಚಲನಾ ವ್ಯವಸ್ಥೆ
ತೆರೆದ ರಕ್ತಪರಿಚಲನಾ ವ್ಯವಸ್ಥೆಯು ದ್ರವ ಪದಾರ್ಥವನ್ನು ಹೊ೦ದಿದ (ಹೀಮೋಲಿ೦ಫ್) ಹೀಮೋಸೀಲ್ನ ಕುಳಿಯ ವ್ಯವಸ್ಥೆಯನ್ನು ಹೊಂದಿದೆ ಇಲ್ಲಿ ಆಕ್ಸಿಜನ್ ಹಾಗು ಇತರ ಪೋಷಕಾ೦ಶಗಳಿ೦ದ ವಿವಿಧ ಅ೦ಗಗಳನ್ನು ಆವರಿಸುತ್ತದೆ ಹಾಗು ರಕ್ತ ಮತ್ತು ಕರುಳಿನ ದ್ರವ ಪದಾರ್ಥದ ನಡುವೆ ವಿ೦ಗಡನೆಯನ್ನು ಮಾಡುವುದಿಲ್ಲ; ಈ ಸ೦ಯೋಜಿತ ದ್ರವ ಪದಾರ್ಥವನ್ನು ಹಿಮೋಲಿ೦ಫ್ ಅಥವಾ ಹೀಮೋಲಿ೦ಫ್ ಎಂದು ಕರೆಯಲಾಗುತ್ತದೆ. ಪ್ರಾಣಿಗಳು ಚಲಿಸುವಾಗ ಆಗುವ ಸ್ನಾಯುಗಳ ಚಲನೆಯಿಂದಾಗಿ ಹೀಮೋಲಿ೦ಫ್ ನ ಚಲನೆಯು ಸಹ ಆಗುತ್ತದೆ, ಆದರೆ ಒಂದು ಪ್ರದೇಶದಿ೦ದ ಇನ್ನೊ೦ದು ಪ್ರದೇಶಕ್ಕೆ ಆಗುವ ಬದಲಾವಣೆ ಮಾತ್ರ ಸೀಮಿತವಾಗಿದೆ. ಹೃದಯವು ಸಡಿಲಗೊ೦ಡಾಗ, ತೆರೆದ-ತುದಿಯ ರ೦ದ್ರ (ಆಸ್ಟಿಯ)ಗಳಿ೦ದ ರಕ್ತವು ಹೃದಯದ ಕಡೆಗೆ ಮತ್ತೆ ಹಿ೦ದಿರುಗುತ್ತದೆ.ಹಿಮೋಲಿ೦ಫ್ ದೇಹದ ಒಳಗಿನ ಎಲ್ಲಾ ಹಿಮೋಸೀಲ್ ಗಳನ್ನು ಹಾಗು ಕೋಶಗಳ ಸುತ್ತಲಿನ ಸ್ಥಳವನ್ನು ಭರ್ತಿಮಾಡುತ್ತದೆ. ಹೀಮೋಲಿ೦ಫ್ ನೀರು, ಅಜೈವಿಕ ಉಪ್ಪುಗಳಿ೦ದ (ಹೆಚ್ಚಾಗಿ [[Na+, Cl-, K+, Mg2+, ಮತ್ತು Ca2+), ಹಾಗು ಅಜೈವಿಕ ಸ೦ಯುಕ್ತಗಳು (ಹೆಚ್ಚಾಗಿ ಕಾರ್ಬೋಹೈಡ್ರೇಟ್ಸ್ಗಳು, ಸಸಾರಜನಕ ಆಹಾರ ಪದಾರ್ಥಗಳು ಹಾಗು ಕೊಬ್ಬು]]ಗಳು) ಇದರ ಅ೦ಶಗಳಾಗಿವೆ. ಆಕ್ಸಿಜನ್ ನ ಪ್ರಧಾನ ನಿರ್ವಾಹಕ ಅಣುವೆ೦ದರೆ ಹಿಮೋಸಯನಿನ್.ಹಿಮೋಲಿ೦ಫ್ ನಲ್ಲಿನ ಸ್ವತ೦ತ್ರವಾಗಿ-ತೇಲಾಡುವ ಕೋಶಗಳೆ೦ದರೆ ಹಿಮೋಸೈಟ್. ಇವುಗಳು ಆರ್ತ್ರೋಪೋಡ್ ನರಕ್ಷಿತ ವ್ಯವಸ್ಥೆಯಲ್ಲಿಒಂದು ಪ್ರಮುಖ ಪಾತ್ರವನ್ನು ನಿರ್ವಹಿಸುತ್ತದೆ.
ಆಮ್ಲಜನಕ ಸಾಗಾಣಿಕೆ
ಸರಿಸುಮಾರು 98.5% ಆಕ್ಸಿಜನ್ ಅನ್ನು ಹೊ೦ದಿದ ಆರೋಗ್ಯವ೦ತ ಮನುಷ್ಯನ ಉಸಿರಾಟದ ಗಾಳಿಯಲ್ಲಿರುವ ಅಪಧಮನಿಯ ರಕ್ತದ ಮಾದರಿಯನ್ನು ಸಮುದ್ರ-ಭಾಗದಲ್ಲಿರುವ ಒತ್ತಡಕ್ಕೆ ಹಿಮೋಗ್ಲೋಬಿನ್ ಅಣುಗಳನ್ನು ರಾಸಾಯನಿಕವಾಗಿ ಸೇರಿಸಲಾಯಿತು. ಸುಮಾರು 1.5% ರಷ್ಟನ್ನು ಭೌತಿಕವಾಗಿ ಬೇರೆ ರಕ್ತದ ದ್ರವಗಳಲ್ಲಿ ಕರಗಿಸಲಾಯಿತು ಹಾಗು ಅವುಗಳನ್ನು Hgb ಯ ಜೊತೆ ಜೋಡಿಸಲಾಗಲಿಲ್ಲ. ಸಸ್ತನಿಗಳು ಹಾಗು ಇತರ ವರ್ಗಗಳಲ್ಲಿ ಹಿಮೋಗ್ಲೋಬಿನ್ಕಣಗಳು ಆಮ್ಲಜನಕನ ಪ್ರಾಥಮಿಕ ಸಾಗಾಣಿಕೆಗಾರನಾಗಿದೆ.
ಹೊರಗಿನ ಕೊಂಡಿಗಳು
ವರ್ಗ:ಕಾರ್ಡಿಯೊವಾಸ್ಕುಲರ್ ವ್ಯವಸ್ಥೆ ವರ್ಗ:ಎಕ್ಸರ್ಸೈಜ್ ಫಿಸಿಯಾಲಜಿ ವರ್ಗ:ಶರೀರ ಶಾಸ್ತ್ರ ವರ್ಗ:ಅಂಗಗಳು
ಜವಾಹರಲಾಲ್ ನೆಹರು ವಿಶ್ವವಿದ್ಯಾನಿಲಯ
{{Infobox university }} ನೆಹರು ವಿಶ್ವವಿದ್ಯಾಲಯ ಎಂದೂ ಪರಿಚಿತವಿರುವ ಜವಾಹರಲಾಲ್ ನೆಹರು ವಿಶ್ವವಿದ್ಯಾಲಯವು (जवाहरलाल नेहरू विश्वविद्यालय) ಭಾರತದ ರಾಜಧಾನಿ ನವ ದೆಹಲಿಯಲ್ಲಿ ನೆಲೆಗೊಂಡಿದೆ. ಭಾರತದ ಮೊದಲ ಪ್ರಧಾನ ಮಂತ್ರಿ ಜವಾಹರಲಾಲ್ ನೆಹರು ಅವರ ಹೆಸರನ್ನೇ ಹೊಂದಿರುವ ಈ ವಿಶ್ವವಿದ್ಯಾಲಯವು ಭಾರತದ ಪ್ರಮುಖ ವಿಶ್ವವಿದ್ಯಾಲಯಗಳ ಪೈಕಿ ಒಂದೆನಿಸಿದೆ. ಜಿ. ಪಾರ್ಥಸಾರಥಿಯವರನ್ನು ಈ ವಿಶ್ವವಿದ್ಯಾಲಯದ ಮೊದಲ ಉಪಕುಲಪತಿಯೆಂದು ನೇಮಿಸಲಾಗಿತ್ತು. ಜವಾಹರಲಾಲ್ ನೆಹರು ವಿಶ್ವವಿದ್ಯಾಲಯ
ಉಲ್ಲೇಖ
ವರ್ಗ:ಭಾರತದ ವಿಶ್ವವಿದ್ಯಾಲಯಗಳು ವರ್ಗ:ನವ ದೆಹಲಿ
ಸುರತ್ಕಲ್
ಸುರತ್ಕಲ್ ಮಂಗಳೂರು ತಾಲುಕು ಈಗ ಜಿಲ್ಲೆ ಒಂದು ನಗರವಾಗಿದೆ. ಇಲ್ಲಿನ ಅಂಚೆ ಕಛೇರಿ ಸಂಖ್ಯೆ ೫೭೫೦೧೪. ಮಂಗಳೂರಿಂದ  ಉಡುಪಿಗೆ ಹಾದು ಹೊಗುವ ರಾಷ್ಟ್ರಿಯ ಹೆದ್ದಾರಿ ೧೭ರಲ್ಲಿರುವ ಸುಂದರ ನಗರವಾಗಿದೆ. ಇಲ್ಲಿ ರಾಷ್ಟ್ರೀಯ ತಾಂತ್ರಿಕ ಮಹಾವಿದ್ಯಾಲಯ ಕರ್ನಾಟಕ (ಎನ್ ಐ ಟಿ ಕೆ) ಇದೆ. ಹಾಗು ಕರ್ನಾಟಕ ಪ್ರಾದೇಶಿಕ ಯಂತ್ರಜ್ಞಾನ ಕಾಲೇಜು ( ಕೆ. ಅರ್. ಇ. ಸಿ) ತಲೆ ಎತ್ತಿ ನಿಂತಿದೆ. ಪಡುವಣ ದಿಕ್ಕಿಗೆ ಅರಬ್ಬಿ ಸಮುದ್ರ ತೀರವಿದೆ. ಇಲ್ಲಿಗೆ ಸಾವಿರಾರು ಯಾತ್ರಾರ್ಥಿಗಳು ಸುಂದರ ಸೂರ್ಯಾಸ್ತಮಾನವನ್ನು ಕಾಣಲು ಬರುತ್ತಾರೆ. ವಿದ್ಯಾದಾಯನಿ ಶಾಲೆ ಹಾಗೂ ಗೋವಿಂದದಾಸ ಮಹಾವಿದ್ಯಾಲಯ ಇದೆ. ಸುರತ್ಕಲ್ ರಾಷ್ಟ್ರೀಯ ಹೆದ್ದಾರಿ ೬೬ ತಾಗಿಕೊಂಡು ಬದ್ರಿಯ ಜುಮ್ಮ ಮಸೀದಿಯು ಇದೆ. ಇಡ್ಯ ಮಹಲಿಂಗೇಶ್ವರ ದೇವಸ್ತಾನವು ಊರ ಸಮಸ್ತರಿಂದ ಸುಂದರವಾಗಿ ನಿರ್ಮಿಸಲ್ಪಟ್ಟಿದೆ. ಒಂದು ಕಾಲದಲ್ಲಿ ಶಾಂತಿಯ ನಾಡಾಗಿದ್ದ ಸುರತ್ಕಲ್ ನಗರವು ಈಗ ಕೆಲವು ಪಟ್ಟಭದ್ರ ಹಿತಾಸಕ್ತಿಗಳು ನಗರದಲ್ಲಿ ಆಗಾಗ ಚಿಕ್ಕಪುಟ್ಟ ಕಾರಣಗಳಿಗೆ ಗಲಭೆ ಎಬ್ಬಿಸುತ್ತಿರುತ್ತಾರೆ. ಎಮ್.ಆರ್.ಪಿ.ಎಲ್ ಹಾಗೂ ಓ.ಎನ್.ಜಿ.ಸಿ ಈ ನಗರಕ್ಕೆ ಒಳಪಟ್ಟಿದೆ. ಮಂಗಳೂರು ವಿಮಾನ ನಿಲ್ಡಾಣವು ಇಲ್ಲಿಂದ ೧೫ ಕಿ.ಮೀ. ದೂರದಲ್ಲಿದೆ. ದಿ. ಲಿಬರ್ಟಿ ಬಾವ ಹಾಗೂ ಊರ ಸಮಸ್ತರ ಶ್ರಮದಿಂದ ನಿರ್ಮಿಸಲ್ಪಟ್ಟ ಬದ್ರಿಯ ಜುಮ್ಮಾ ಮಸೀದಿಯ ಉಸ್ತುವಾರಿಯಲ್ಲಿ ಇಡ್ಯ ಖಿಲ್ ರ್ ನಬಿ ಉರೂಸು ನಡೆಸುತ್ತಾ ಬಂದಿದೆ, ಆದರೆ ಒಂದು ವರ್ಗದ ಜನರು ಇದನ್ನು ವಿರೋದಿಸುತ್ತಾ ಬಂದಿದೆ. ಲಿಬರ್ಟಿ ಕಾದರ್ ಹಾಗೂ ದಿ. ವಾಣಿ ಸಂಜೀವ ಹಾಗೂ ಜೆರಾಲ್ಡ್ ಪಾಯಸ್ ಇಲ್ಲಿಯ ಗಣ್ಯ ವ್ಯಕ್ತಿಗಳು. ವಾರದ ೨ ದಿವಸ (ಬುಧವಾರ ಮತ್ತು ರವಿವಾರ)ಸುರತ್ಕಲ್ ಸಂತೆ ನಡೆಯುತ್ತದೆ. ಬಜ್ಪೆ ರಸ್ತೆಯಲ್ಲಿ ಹೊಟೇಲ್ ಲಲಿತ್ ಎಂಬ ತ್ರಿತಾರ ಹೊಟೇಲ್ ಇದೆ.ಶುಚಿ ರುಚಿಯಾದ ಆಹಾರಗಳಿಗೆ ನಗರದ ರಾಷ್ತ್ರೀಯ ಹೆದ್ದಾರಿಗೆ ತಾಗಿ ಕೊಂಡು ಹೊಟೇಲ್ ಸದಾನಂದ ಹಾಗೂ ಸಿಟಿಲಂಚ್ ಹೋಮ್ ಕಾಣಸಿಗುತ್ತದೆ. ರಾಷ್ಟ್ರಕ್ಕೆ ಸುಮಾರು ೯ ಶೇ. ದಷ್ಟು ಆದಾಯ ತರುವ ನವಮಂಗಳೂರು ಬಂದರು ಇಲ್ಲಿಂದ ದಕ್ಷಿಣಕ್ಕೆ ೬ ಕಿ.ಮೀ ದೂರದಲ್ಲಿದೆ. ಅಷ್ಠ ಮಠಗಳಲ್ಲಿ ಒಂದಾದ ಕೃಷ್ಣಾಪುರ ಮಠವು ಇಲ್ಲಿಂದ ಪೂರ್ವಕ್ಕೆ ೩ ಕಿ.ಮೀ. ದೂರಕ್ಕೆ ಇದೆ. ಮಂಗಳೂರಿನಿಂದ ಮುಂಬಯಿಗೆ ಹೋಗುವ ಕೊಂಕಣ ರೈಲ್ವೆ ಈ ನಗರವನ್ನು ಹಾದು ಗೋವಾವಾಗಿ ಮುಂಬಯಿ ತಲುಪುತ್ತದೆ.
=ಆಡಳಿತ= ಸುರತ್ಕಲ್ ಒಂದು ಕಾಲದಲ್ಲಿ ಗ್ರಾಮ ಪಂಚಾಯಿತಿಯಾಗಿದ್ದರು, ಆಗ ಪಟ್ಟಣ ಪಂಚಾಯತ್, ಪುರಸಭೆ ಈಗ ಮಂಗಳೂರು ನಗರ ನಿಗಮದೊಂದಿಗೆ ವಿಲೀನಗೊಂಡಿತು. ಸೂರತ್ಕಲ್ ಒಂದು ಕಾಲದಲ್ಲಿ ಕರ್ನಾಟಕ ವಿಧಾನಸಭೆಯ ಪ್ರತ್ಯೇಕ ಕ್ಷೇತ್ರವಾಗಿತ್ತು. ಈಗ ಅದರ ಭೌಗೋಳಿಕ ಮಿತಿಯಲ್ಲಿ ಬದಲಾವಣೆಯ ನಂತರ ಇದನ್ನು ಮಂಗಳೂರು ನಗರ ಉತ್ತರ (ವಿಧಾನಸಭಾ ಕ್ಷೇತ್ರ) ಎಂದು ಮರುನಾಮಕರಣ ಮಾಡಲಾಗಿದೆ ಮತ್ತು ಇದು ಪ್ರಸ್ತುತ ದಕ್ಷಿಣ ಕನ್ನಡ (ಲೋಕಸಭಾ ಕ್ಷೇತ್ರ) ಅಡಿಯಲ್ಲಿ ಬರುತ್ತದೆ. ಸುರತ್ಕಲ್  ವಿಧಾನಸಭಾ ಕ್ಷೇತ್ರವು ಉಡುಪಿ (ಲೋಕಸಭಾ ಕ್ಷೇತ್ರ) ದ ಭಾಗವಾಗಿತ್ತು.
=ಶಿಕ್ಷಣ= ಸೂರತ್ಕಲ್ ಭಾರತದ ಪ್ರಮುಖ ತಾಂತ್ರಿಕ ಸಂಸ್ಥೆಗಳಲ್ಲಿ ಒಂದಾಗಿದೆ - ನ್ಯಾಷನಲ್ ಇನ್ಸ್ಟಿಟ್ಯೂಟ್ ಆಫ್ ಟೆಕ್ನಾಲಜಿ ಕರ್ನಾಟಕ (ಎನ್ಐಟಿಕೆ), ಇದನ್ನು ಮೊದಲು ಕರ್ನಾಟಕ ಪ್ರಾದೇಶಿಕ ಎಂಜಿನಿಯರಿಂಗ್ ಕಾಲೇಜು (ಕೆಆರ್ಇಸಿ) ಎಂದು ಕರೆಯಲಾಗುತ್ತಿತ್ತು. ಸುರತ್ಕಲ್ ನಲ್ಲ್ಲಿ ವಿದ್ಯಾಡಯನೀ ಪ್ರೌಡಾ ಶಾಲೆ ಮತ್ತು. ಸುರತ್ಕಲ್ ನ ಹಿಂದೂ ವಿದ್ಯಾಯಾನೀ ಸಂಘವು ನಡೆಸುತ್ತಿರುವ ಗೋವಿಂದದಾಸ ಕಾಲೇಜು ಇದೆ. ಇತರ ಗಮನಾರ್ಹ ಶಿಕ್ಷಣ ಸಂಸ್ಥೆಗಳಲ್ಲಿ ಶ್ರೀ ಮಹಾಲಿಂಗೇಶ್ವರ ಇಂಗ್ಲಿಷ್ ಮಧ್ಯಮ ಶಾಲೆ, ಎನ್ಐಟಿಕೆ ಇಂಗ್ಲಿಷ್ ಮಧ್ಯಮ ಶಾಲೆ, ಹೋಲಿ ಫ್ಯಾಮಿಲಿ ಶಾಲೆ ಮತ್ತು ಅಂಜುಮನ್ ಇಂಗ್ಲಿಷ್ ಮಧ್ಯಮ ಪ್ರೌಡ ಶಾಲೆ ಮುಕ್ಕಾ ಸೇರಿವೆ. ಶ್ರೀನಿವಾಸ್ ಇನ್ಸ್ಟಿಟ್ಯೂಟ್ ಆಫ್ ಮೆಡಿಕಲ್ ಸೈನ್ಸ್ ಅಂಡ್ ರಿಸರ್ಚ್ ಸೆಂಟರ್ ಸೂರತ್ಕಲ್ನ ಮುಕ್ಕಾದಲ್ಲಿದೆ
=ಆಸಕ್ತಿಯ ಸ್ಥಳಗಳು=
=ಭೌಗೋಳಿಕತೆ= . ಸುರತ್ಕಲ್ 12 ° 58'60 ಎನ್ 74 ° 46 '60 ಇ ನಲ್ಲಿದೆ.ಒಂದು ವರ್ಷದಲ್ಲಿ ಗರಿಷ್ಠ ಮತ್ತು ಕನಿಷ್ಠ ತಾಪಮಾನವು 37 ° C ಮತ್ತು 21 C ನಡುವೆ ಬದಲಾಗುತ್ತದೆ.
=ಉದ್ಯಮ= ಸುರತ್ಕಲ್ ಮತ್ತು ಸುತ್ತಮುತ್ತಲಿನ ಕೆಲವು ಪ್ರಮುಖ ಕೈಗಾರಿಕೆಗಳು ಎಂಆರ್‌ಪಿಎಲ್, ಬಿಎಎಸ್ಎಫ್ ಮತ್ತು ಎಂಸಿಎಫ್. ಬೈಕಂಪಡಿ ಕೈಗಾರಿಕಾ ಎಸ್ಟೇಟ್ ಸೂರತ್‌ಕಲ್‌ನಿಂದ ಸುಮಾರು 6 ಕಿಲೋಮೀಟರ್ ದೂರದಲ್ಲಿದೆ ಮತ್ತು ಅನೇಕ ಸಣ್ಣ ಮತ್ತು ಮಧ್ಯಮ ಗಾತ್ರದ ಕೈಗಾರಿಕೆಗಳನ್ನು ಹೊಂದಿದೆ. ಈ ಕೈಗಾರಿಕೆಗಳಿಗೆ ಕಚ್ಚಾ ವಸ್ತುಗಳನ್ನು ಎನ್‌ಎಂಪಿಟಿ ಮೂಲಕ ಆಮದು ಮಾಡಿಕೊಳ್ಳಲಾಗುತ್ತದೆ ಮತ್ತು ಇಲ್ಲಿ ಉತ್ಪಾದಿಸುವ ಸರಕುಗಳನ್ನು ಈ ಬಂದರಿನ ಮೂಲಕ ಭಾರತ ಮತ್ತು ವಿದೇಶಗಳಲ್ಲಿ ಹಲವಾರು ಸ್ಥಳಗಳಿಗೆ ರಫ್ತು ಮಾಡಲಾಗುತ್ತದೆ.
=ಉಲ್ಲೇಖ=
ವರ್ಗ:ದಕ್ಷಿಣ ಕನ್ನಡ ಜಿಲ್ಲೆ
ಸಿ ಜೀವ ಸತ್ವ
C ಜೀವಸತ್ವ ಅಥವಾ L-ಆಸ್ಕೋರ್ಬಿಕ್ ಆಮ್ಲ ವು ಮಾನವರಲ್ಲಿ ಜೀವಸತ್ವವಾಗಿ ಕಾರ್ಯನಿರ್ವಹಿಸುವ ಅತ್ಯವಶ್ಯಕ ಪೌಷ್ಟಿಕಾಂಶವಾಗಿದೆ. ಆಸ್ಕೋರ್ಬೇಟ್ (ಆಸ್ಕೋರ್ಬಿಕ್ ಆಮ್ಲದ ಅಯಾನು) ಎಲ್ಲಾ ಪ್ರಾಣಿಗಳಲ್ಲಿ ಮತ್ತು ಸಸ್ಯಗಳಲ್ಲಿ ಚಯಾಪಚಯ ಕ್ರಿಯೆಗಳಿಗೆ ಅತ್ಯವಶ್ಯಕ. ಇದು ಸರಿಸುಮಾರು ಎಲ್ಲಾ ಜೀವಿಗಳಲ್ಲಿ ಆಂತರಿಕವಾಗಿ ಉತ್ಪತ್ತಿಯಾಗುತ್ತದೆ. ಆದರೆ ಗಮನಾರ್ಹವಾಗಿ ಹೆಚ್ಚಿನ ಸಸ್ತನಿಗಳು ಅಥವಾ ಕೈರೋಪ್ಟೆರಾ (ಬಾವಲಿಗಳು) ಗಣಗಳು ಮತ್ತು ಆಂಥ್ರೊಪೊಯಡಿಯ (ಹ್ಯಾಪ್ಲೋರಿನಿ) (ಕಾಡುಪಾಪ, ಮಂಗಗಳು ಮತ್ತು ವಾನರಗಳು) ಉಪಗಣಗಳು ಇದಕ್ಕೆ ಹೊರತಾಗಿದೆ. ಗಿನಿಇಲಿಗಳು, ಪಕ್ಷಿಗಳು ಮತ್ತು ಮೀನುಗಳ ಕೆಲವು ಜಾತಿಗಳಿಗೂ ಇದು ಅವಶ್ಯವಾಗಿದೆ. ಮಾನವರಲ್ಲಿ ಈ ಜೀವಸತ್ವದ ಕೊರತೆಯು ಸ್ಕರ್ವಿ ರೋಗವನ್ನು ಉಂಟುಮಾಡುತ್ತದೆ. ಇದನ್ನು ವ್ಯಾಪಕವಾಗಿ ಆಹಾರ ಸೇರ್ಪಡೆಯಾಗಿಯ‌ೂ ಬಳಸಲಾಗುತ್ತದೆ.
ಆಸ್ಕೋರ್ಬೇಟ್ ಅಯಾನು C ಜೀವಸತ್ವದ ಫಾರ್ಮಕೊಫೋರ್ ಆಗಿದೆ. ಸಜೀವಿಗಳಲ್ಲಿ ಆಸ್ಕೋರ್ಬೇಟ್ ಆಕ್ಸಿಡೀಕರಣದ ಒತ್ತಡದಿಂದ ದೇಹವನ್ನು ಸಂರಕ್ಷಿಸುತ್ತದೆ ಹಾಗೂ ಎಂಜೈಮ್‌ನಿಂದಾಗುವ ಅನೇಕ ಜೈವಿಕ ಕ್ರಿಯೆಗಳಲ್ಲಿ ಇದು ಸಹಾಯಕ ಅಂಶ (=ಕೊಫ್ಯಾಕ್ಟರ್)ವಾಗಿದೆ, ಆದ್ದರಿಂದ ಇದು ಆಕ್ಸಿಡೀಕರಣ-ವಿರೋಧಿಯಾಗಿದೆ.
ಸ್ಕರ್ವಿ ರೋಗವು ತುಂಬ ಹಿಂದಿನಿಂದಲೇ ತಿಳಿದುಬಂದಿರುವ ಕಾಯಿಲೆ. ಇದು ತಾಜಾ ಸಸ್ಯಾಹಾರದ ಕೊರತೆಯಿಂದ ಉಂಟಾಗುತ್ತದೆಂದು ಪ್ರಪಂಚದ ಹೆಚ್ಚಿನ ಭಾಗದ ಜನರು ತಿಳಿದಿದ್ದರು. ಸ್ಕರ್ವಿ ರೋಗವನ್ನು ತಡೆಗಟ್ಟಲು ಬ್ರಿಟಿಷ್ ನೌಕಾಪಡೆಯು 1795ರಲ್ಲಿ ನಾವಿಕರಿಗೆ ನಿಂಬೆರಸವನ್ನು ನೀಡಲು ಆರಂಭಿಸಿತು. ಆಸ್ಕೋರ್ಬಿಕ್ ಆಮ್ಲವನ್ನು ಅಂತಿಮವಾಗಿ 1933ರಲ್ಲಿ ಪ್ರತ್ಯೇಕಿಸಿ, 1934ರಲ್ಲಿ ಸಂಶ್ಲೇಷಿಸಲಾಯಿತು.
C ಜೀವಸತ್ವದ ಉಪಯೋಗಗಳು ಮತ್ತು ಅದನ್ನು ಪ್ರತಿನಿತ್ಯ ಸೇವಿಸಬೇಕಾದ ಪ್ರಮಾಣದ ನಿಖರತೆ ಬಗ್ಗೆ ಇನ್ನೂ ಚರ್ಚೆ ನಡೆಯುತ್ತಿದ್ದು, RDI 45ರಿಂದ 95 ಮಿಗ್ರಾಂ/ದಿನಕ್ಕೆ ನಿಗದಿಪಡಿಸಿದೆ. ಅಧಿಕ ಪ್ರಮಾಣ ಸೇವಿಸಲು ಸಲಹೆ ನೀಡುವವರ ಪ್ರಮಾಣದಲ್ಲಿ ದಿನಕ್ಕೆ 200ನಿಂದ 2000 ಮಿಗ್ರಾಂ ತನಕದಷ್ಟು ವ್ಯತ್ಯಾಸವಿದೆ. ಒಟ್ಟು 232,606 ವ್ಯಕ್ತಿಗಳನ್ನು ಒಳಗೊಂಡ ಆಕ್ಸಿಡೀಕರಣ-ವಿರೋಧಿ ಕೊರತೆಯನ್ನು ಪೂರೈಸುವ ಬಗೆಗಿನ 68 ವಿಶ್ವಾಸಾರ್ಹ ಪ್ರಯೋಗಗಳ ಇತ್ತೀಚಿನ ವಿಶ್ಲೇಷಣೆಯು, ಹೆಚ್ಚುವರಿ ಪೂರೈಕೆಯಿಂದ ಆಸ್ಕೋರ್ಬೇಟ್ಅನ್ನು ಬಳಸುವುದು ಯೋಚಿಸಿದಷ್ಟು ಪ್ರಯೋಜನಕಾರಿಯಲ್ಲ ಎಂಬ ನಿರ್ಣಯಕ್ಕೆ ಬಂದಿದೆ.
ಜೈವಿಕ ಮಹತ್ವ
C ಜೀವಸತ್ವವು ಪೂರ್ತಿಯಾಗಿ ಆಸ್ಕೋರ್ಬೇಟ್‌ನ L -ಎನ್ಯಾಂಟಿಮರ್(=ಅಸಮ್ಮಿತ ಅಣುವೊಂದರ ಕನ್ನಡಿ ಪ್ರತಿಬಿಂಬ ರೂಪದ ಅಣು); ಅದಕ್ಕೆ ವಿರುದ್ಧವಾದ  D -ಎನ್ಯಾಂಟಿಮರ್ ಯಾವುದೇ ದೈಹಿಕ ಮಹತ್ವವನ್ನು ಹೊಂದಿಲ್ಲ. ಎರಡು ಪ್ರಕಾರಗಳೂ ಒಂದೇ ಅಣು ರಚನೆಯ ದರ್ಪಣ ಪ್ರತಿಬಿಂಬದಂತಿವೆ. [[ಇಲೆಕ್ಟ್ರಾನ್‌(ಅಥವಾ ಹೈಡ್ರೋಜನ್)ಗಳನ್ನು ಕಳೆದುಕೊಳ್ಳುವ ಪ್ರಬಲ ಅಂಶ]]ವಾದ L -ಆಸ್ಕೋರ್ಬೇಟ್, ಆ ಕ್ರಿಯೆ ಮುಗಿಸಿದ ನಂತರ L -ಡಿಹೈಡ್ರೊಆಸ್ಕೋರ್ಬೇಟ್ ಆಗಿ ಅದರ ಆಕ್ಸಿಡೀಕೃತ ರೂಪಕ್ಕೆ ಪರಿವರ್ತಿತವಾಗುತ್ತದೆ. L -ಡಿಹೈಡ್ರೊಆಸ್ಕೋರ್ಬೇಟ್ ನಂತರ ದೇಹದಲ್ಲಿ ಎಂಜೈಮ್‌ ಮತ್ತು ಗ್ಲುತಾತಿಯೋನ್‌ನಿಂದಾಗಿ ಹೈಡ್ರೋಜನ್ ಪಡೆದುಕೊಂಡು ಕ್ರಿಯಾತ್ಮಕ L -ಆಸ್ಕೋರ್ಬೇಟ್ ರೂಪಕ್ಕೆ ಬದಲಾಗುತ್ತದೆ. ಈ ಕ್ರಿಯೆ ನಡೆಯುವಾಗ ಸೆಮಿಡಿಹೈಡ್ರೊಆಸ್ಕೋರ್ಬಿಕ್ ಆಮ್ಲದ ರಾಡಿಕಲ್‌(=ಮೂಲಸ್ವರೂಪ) ಉತ್ಪತ್ತಿಯಾಗುತ್ತದೆ. ಆಸ್ಕೋರ್ಬೇಟ್ ರಹಿತ ರಾಡಿಕಲ್ ಆಮ್ಲಜನಕದೊಂದಿಗೆ ದುರ್ಬಲವಾಗಿ ಪ್ರತಿಕ್ರಯಿಸುತ್ತದೆ, ಆದ್ದರಿಂದ ಸೂಪರ್‌ಆಕ್ಸೈಡ್ ಉತ್ಪತ್ತಿಯಾಗುವುದಿಲ್ಲ. ಬದಲಿಗೆ ಎರಡು ಸೆಮಿಡಿಹೈಡ್ರೊಆಸ್ಕೋರ್ಬೇಟ್ ರಾಡಿಕಲ್‌ಗಳು ಪ್ರತಿಕ್ರಯಿಸಿ ಒಂದು ಆಸ್ಕೋರ್ಬೇಟ್ ಮತ್ತು ಇನ್ನೊಂದು ಡಿಹೈಡ್ರೊಆಸ್ಕೋರ್ಬೇಟ್ ಆಗುತ್ತದೆ. ಗ್ಲುಟಾಥಿಯೋನ್‌ನ ಸಹಾಯದಿಂದ ಡಿಹೈಡ್ರೋಕ್ಸಿಆಸ್ಕೋರ್ಬೇಟ್ ಮತ್ತೆ ಆಸ್ಕೋರ್ಬೇಟ್ ಆಗಿ ಬದಲಾಗುತ್ತದೆ. ಆಸ್ಕೋರ್ಬೇಟ್ ಅನ್ನು ಉಳಿಸಿ ರಕ್ತದ ಆಕ್ಸಿಡೀಕರಣ-ವಿರೋಧಿ ಸಾಮರ್ಥ್ಯವನ್ನು ಸುಧಾರಿಸುವ ಕಾರಣದಿಂದ ಗ್ಲುಟಾಥಿಯೋನ್‌ ಇರಬೇಕಾದ್ದು ಬಹುಮುಖ್ಯವಾಗಿದೆ. ಇದಿಲ್ಲದೆ ಡಿಹೈಡ್ರೋಕ್ಸಿಆಸ್ಕೋರ್ಬೇಟ್ ಮತ್ತೆ ಆಸ್ಕೋರ್ಬೇಟ್ ಆಗಿ ಪರಿವರ್ತನೆಯಾಗಲು ಸಾಧ್ಯವಿಲ್ಲ.
ರಚನಾತ್ಮಕವಾಗಿ ಗ್ಲುಕೋಸ್‌ಗೆ ಸಂಬಂಧಪಟ್ಟಿರುವ L -ಆಸ್ಕೋರ್ಬೇಟ್ ಒಂದು ದುರ್ಬಲ ಶರ್ಕರ ಆಮ್ಲ. ಇದು ನೈಸರ್ಗಿಕವಾಗಿ ಜಲಜನಕ ಅಯಾನಿನೊಂದಿಗೆ ಸೇರಿ ಆಸ್ಕೋರ್ಬಿಕ್ ಆಮ್ಲ ರೂಪದಲ್ಲಿ ಅಥವಾ ಲೋಹದ ಅಯಾನಿನೊಂದಿಗೆ ಜತೆಗೂಡಿ ಖನಿಜ ಆಸ್ಕೋರ್ಬೇಟ್ ರೂಪದಲ್ಲಿರುತ್ತದೆ.
ಜೈವಿಕ ಸಂಯೋಜನೆ
ತಮಗೆ ಬೇಕಾದಷ್ಟು C ಜೀವಸತ್ವವನ್ನು ತಾವೇ ತಾವಾಗಿ ಉತ್ಪತ್ತಿ ಮಾಡಿಕೊಳ್ಳುವ ಸಾಮರ್ಥ್ಯವನ್ನು ಹೆಚ್ಚಿನ ಸಂಖ್ಯೆಯ ಪ್ರಾಣಿಗಳು ಮತ್ತು ಸಸ್ಯಗಳು ಹೊಂದಿವೆ. ಎಂಜೈಮ್‌-ನಡೆಸುವ ನಾಲ್ಕು ಅನುಕ್ರಮ ಹಂತಗಳ ಕ್ರಿಯೆಯಿಂದಾಗಿ ಗ್ಲುಕೋಸ್ C ಜೀವಸತ್ವವಾಗಿ ‌ಪರಿವರ್ತಿತವಾಗುತ್ತದೆ. ಪಿತ್ತಜನಕಾಂಗದಲ್ಲಿ (ಸಸ್ತನಿಗಳಲ್ಲಿ ಮತ್ತು ಹಾರಬಲ್ಲ ಪಕ್ಷಿಗಳಲ್ಲಿ) ಗ್ಲೈಕೋಜನ್ನಿಂದ ಬರುವ ಗ್ಲುಕೋಸ್ ಆಸ್ಕೋರ್ಬೇಟ್ಅನ್ನು ಉತ್ಪತ್ತಿಮಾಡುತ್ತದೆ; ಆಸ್ಕೋರ್ಬೇಟ್ ಉತ್ಪತ್ತಿಯು ಗ್ಲೈಕೋಜನ್-ಸಂಯೋಜನೆಯನ್ನು ಆಧರಿಸಿದ ಒಂದು ಪ್ರಕ್ರಿಯೆ. ಸರೀಸೃಪಗಳು ಮತ್ತು ಪಕ್ಷಿಗಳಲ್ಲಿ ಈ ಜೈವಿಕ ಉತ್ಪತ್ತಿಯು ಮೂತೃಪಿಂಡದಲ್ಲಿ ನಡೆಯುತ್ತದೆ.
ವಾನರ ಜಾತಿಗಳು (ನಿರ್ದಿಷ್ಟವಾಗಿ ಮಾನವರನ್ನೂ ಒಳಗೊಂಡ ಹ್ಯಾಪ್ಲೋರಿನಿ ಉಪಗಣ), ಗಿನಿಇಲಿಗಳು,ಪ್ಯಾಸರಿಫಾರ್ಮಿಸ್(=ಗುಬ್ಬಚ್ಚಿ ಗಾತ್ರದ ಕೆಲ ಪಕ್ಷಿ)ಗಣಕ್ಕೆ ಸೇರಿದ ಪಕ್ಷಿಗಳ ಅಸಂಖ್ಯಾತ ಜಾತಿಗಳು (ಆದರೆ ಎಲ್ಲವೂ ಅಲ್ಲ-ಪಕ್ಷಿಗಳಲ್ಲಿ ಆ ಸಾಮಾರ್ಥ್ಯವು ಹಲವಾರು ಬಾರಿ ಪ್ರತ್ಯೇಕವಾಗಿ ಕಳೆದುಹೋಗಿದೆ ಎಂಬ ಸೂಚನೆಗಳಿವೆ), ಹಾಗೂ ಕೀಟ ಮತ್ತು ಹಣ್ಣು-ತಿನ್ನುವ ಬಾವಲಿ ವರ್ಗಗಳನ್ನೂ ಒಳಗೊಂಡ ಹೆಚ್ಚಿನ (ಬಹುಶಃ ಎಲ್ಲಾ) ಪ್ರಮುಖ ವರ್ಗಕ್ಕೆ ಸೇರಿದ ಜೀವಿಗಳು C ಜೀವಸತ್ವವನ್ನು ಸಂಯೋಜನೆ ಮಾಡಿಕೊಳ್ಳುವ ಸಾಮಾರ್ಥ್ಯವನ್ನು ಕಳೆದುಕೊಂಡಿವೆ. ಈ ಎಲ್ಲಾ ಪ್ರಾಣಿಗಳಲ್ಲಿ, C ಜೀವಸತ್ವದ ಸಂಯೋಜನೆಯ ಕೊನೆಯ ಹಂತದಲ್ಲಿ ಅವಶ್ಯವಿರುವ L -ಗುಲೊನೊಲ್ಯಾಕ್ಟೋನ್ ಆಕ್ಸಿಡೇಸ್ (GULO) ಎಂಜೈಮ್‌ನ ಕೊರತೆ ಇರುತ್ತದೆ ಏಕೆಂದರೆ ಅವು ಎಂಜೈಮ್‌‌ಗೆ ಬೇಕಾಗಿರುವ ಜೀನ್‌ನ ದೋಷಯುಕ್ತ ರೂಪವನ್ನು (ಸ್ಯೂಡೊಜೀನ್ ΨGULO) ಹೊಂದಿರುತ್ತವೆ. ಇವುಗಳಲ್ಲಿ ಕೆಲವು ಪ್ರಭೇದಗಳು (ಮಾನವರನ್ನೂ ಒಳಗೊಂಡು) ಅವುಗಳ ಆಹಾರ ಕ್ರಮದಿಂದ ಆಕ್ಸಿಡೀಕೃತ C ಜೀವಸತ್ವದ ಮರುಬಳಕೆ ಮಾಡಿಕೊಳ್ಳುವುದರ ಮೂಲಕ ಕಡಿಮೆ ಪ್ರಮಾಣದಲ್ಲಿ ಲಭ್ಯವಾಗಿರುವಂತೆ ನೋಡಿಕೊಳ್ಳುವ ಸಾಮರ್ಥ್ಯವನ್ನು ಹೊಂದಿವೆ.
ಬಹುತೇಕ ವಾನರ ಜಾತಿಗಳು  ಮಾನವರಿಗೆ ಸರಕಾರ ಶಿಫಾರಸು ಮಾಡಿದ ಪ್ರಮಾಣಕ್ಕಿಂತ 10ರಿಂದ 20 ಪಟ್ಟು ಹೆಚ್ಚು ಜೀವಸತ್ವವನ್ನು ಕಬಳಿಸುತ್ತವೆ. ಪ್ರಸ್ತುತ ಆಹಾರಕ್ರಮದ ಸೂಚನೆಗಳ ಬಗ್ಗೆ ಹೆಚ್ಚಿನ ಚರ್ಚೆಗೆ ಈ ವ್ಯತ್ಯಾಸವು ಆಧಾರವಾಗಿದೆ. ಮಾನವರು C ಜೀವಸತ್ವವನ್ನು ಸಂರಕ್ಷಿಸುವಲ್ಲಿ ಉತ್ತಮರು ಹಾಗೂ ಸ್ವಲ್ಪ ಪ್ರಮಾಣದ ಆಹಾರ ಸೇವನೆಯಿಂದಲೇ ರಕ್ತದಲ್ಲಿನ C ಜೀವಸತ್ವದ ಪ್ರಮಾಣವನ್ನು ಇತರ ವಾನರ ಜಾತಿಗಳಲ್ಲಿರುವಷ್ಟೇ ಮಟ್ಟದಲ್ಲಿ ಸರಿದೂಗಿಸಬಲ್ಲರು ಎಂಬ ಪ್ರತಿವಾದ ಮಂಡಿಸಲಾಗಿದೆ.
ವಿಕಸನದ ಹಾದಿಯಲ್ಲಿ C ಜೀವಸತ್ವ
ಆಸ್ಕೋರ್ಬಿಕ್ ಆಮ್ಲದ ಆಕ್ಸಿಡೀಕರಣ-ವಿರೋಧಿ ಪ್ರಕ್ರಿಯೆಯು ಮೊದಲು ಸಸ್ಯ ವರ್ಗದಲ್ಲಿ ಬೆಳವಣಿಗೆ ಹೊಂದಿತು, ಇದು ಸುಮಾರು 500 ದಶಲಕ್ಷ ವರ್ಷಗಳ ಹಿಂದೆ ಸಸ್ಯಗಳು ನದಿಗಳ ಖನಿಜ ಕೊರತೆಯುಳ್ಳ ನದೀಮುಖದ ತಾಜಾ-ನೀರಿಗೆ ಹೊಂದಿಕೊಳ್ಳಲು ಆರಂಭಿಸಿದಾಗ ಕಂಡುಬಂದಿತು ಎಂದು ವೆಂಚುರಿ ಮತ್ತು ವೆಂಚುರಿ ಅಭಿಪ್ರಾಯ ಪಡುತ್ತಾರೆ. ಅನೇಕ ಕಶೇರುಕಗಳು ನದೀಮುಖ ಪರಿಸರದಲ್ಲಿ ಚಯಾಪಚಯ ಕ್ರಿಯೆಗೆ ಹೊಂದಿಕೊಳ್ಳುವ ನೈಪುಣ್ಯತೆಯನ್ನು ಹೆಚ್ಚಿಸಿಕೊಂಡವು ಎಂದು ಕೆಲವು ಜೀವ ವಿಜ್ಞಾನಿಗಳು ಹೇಳಿದ್ದಾರೆ. ಈ ಸಿದ್ಧಾಂತದ ಪ್ರಕಾರ, 400-300 ವರ್ಷಗಳ ಹಿಂದೆ ಕೆಲವು ಸಸ್ಯಗಳು ಮತ್ತು ಪ್ರಾಣಿಗಳು ಸಮುದ್ರದಿಂದ ನದಿ ಮತ್ತು ನೆಲದ ಕಡೆಗೆ ಸರಿಯಲು ಮೊದಲು ಪ್ರಾರಂಭಿಸಿದಾಗ ಪರಿಸರೀಯ ಅಯೋಡಿನ್ ಕೊರತೆಯು ಭೂಜೀವಿಗಳ ವಿಕಾಸಕ್ಕೆ ಒಂದು ದೊಡ್ಡ ಸವಾಲಾಗಿತ್ತು. ಸಸ್ಯ, ಪ್ರಾಣಿ ಮತ್ತು ಮೀನುಗಳಲ್ಲಿ, ಭೂಮಿಯ ಮೇಲಿನ ಆಹಾರ ಕ್ರಮವು ಅಯೋಡಿನ್, ಸೆಲೆನಿಯಮ್, ಸತು, ತಾಮ್ರ, ಮ್ಯಾಂಗನೀಸ್, ಕಬ್ಬಿಣ, ಮುಂತಾದ ಸಮುದ್ರ ಮೂಲದ ಸೂಕ್ಷ್ಮ ಪೌಷ್ಟಿಕಾಂಶದ ಕೊರತೆ ಎದುರಾಯಿತು. ತಾಜಾನೀರಿನ ಆಲ್ಗೆ ಮತ್ತು ನೆಲದ ಮೇಲಿನ ಸಸ್ಯಗಳು ಸಮುದ್ರದ ಆಕ್ಸಿಡೀಕರಣ-ವಿರೋಧಿಗಳ ಬದಲಿ ಬಳಕೆಗಾಗಿ ಆಸ್ಕೋರ್ಬಿಕ್ ಆಮ್ಲ, ಪಾಲಿಫಿನಾಲ್‌ಗಳು, ಕ್ಯಾರೆಟಿನೋಯ್ಡ್‌ಗಳು, ಫ್ಲೇವೊನೋಯ್ಡ್‌ಗಳು, ಟೋಕೊಫೆರಾಲ್‌ಗಳು ಮೊದಲಾದ ಇತರ ಆಂತರಿಕ ಆಕ್ಸಿಡೀಕರಣ-ವಿರೋಧಿಗಳ ಉತ್ಪತ್ತಿಯನ್ನು ನಿಧಾನವಾಗಿ ಹೆಚ್ಚಿಸಿಕೊಂಡವು. ಇವುಗಳಲ್ಲಿ ಕೆಲವು ಭೂಜೀವಿಗಳ ಆಹಾರದಲ್ಲಿ ಅವಶ್ಯಕ “ಜೀವಸತ್ವ”ಗಳಾದವು (C, A, E, ಇತ್ಯಾದಿ ಜೀವಸತ್ವಗಳು).
ಆಸ್ಕೋರ್ಬಿಕ್ ಆಮ್ಲ ಅಥವಾ C ಜೀವಸತ್ವವು ಸಸ್ತನಿಗಳಲ್ಲಿ ಕಾಲಜನ್(= ಮೃದ್ವಸ್ಥಿಯಲ್ಲಿನ ಪ್ರೊಟೀನು) ಸಂಯೋಜನೆಗೆ ಬಳಸಲ್ಪಡುವ ಸಾಮಾನ್ಯ ಎಂಜೈಮಿಕ ಸಹಾಯಕ ಅಂಶವಾಗಿದೆ. ಆಸ್ಕೋರ್ಬೇಟ್ ಇಲೆಕ್ಟ್ರಾನ್‌(ಅಥವಾ ಹೈಡ್ರೋಜನ್)ಗಳನ್ನು ಕಳೆದುಕೊಳ್ಳುವ ಒಂದು ಪ್ರಬಲ ಅಂಶ, ಇದು ಅಸಂಖ್ಯಾತ ಕ್ರಿಯಾತ್ಮಕ ಆಮ್ಲಜನಕ ತಳಿಗಳನ್ನು (ROS) ಶೀಘ್ರವಾಗಿ ಶೇಖರಿಸುವ ಸಾಮರ್ಥ್ಯವನ್ನು ಹೊಂದಿದೆ. ತಾಜಾ ನೀರಿನ ಟೆಲಿಯೋಸ್ಟ್ ಉಪವರ್ಗದ ಮೀನುಗಳು ಅವುಗಳ ಆಹಾರದಲ್ಲಿ C ಜೀವಸತ್ವವನ್ನು ಹೊಂದಿರಬೇಕು ಇಲ್ಲದಿದ್ದರೆ ಅವುಗಳೂ ಸ್ಕರ್ವಿ (ಹಾರ್ಡಿ ಮತ್ತು ಇತರರು, 1991) ರೋಗಕ್ಕೆ ತುತ್ತಾಗುತ್ತವೆ. ಸ್ಕೋಲಿಯೋಸಿಸ್ (=ಬೆನ್ನುಹುರಿಯು ಪಕ್ಕಕ್ಕೆ ಬಾಗುವುದು), ಲೋರ್ಡೋಸಿಸ್ (=ಗೂನು ಅಥವಾ ಬೆನ್ನು ಮೂಳೆ ಮುಂದ್ಕಕೆ ಬಾಗಿಕೊಂಡಿರುವುದು) ಮತ್ತು ಚರ್ಮದ ಬಣ್ಣ ಗಾಢವಾಗುವಿಕೆ-ಇವೆಲ್ಲಾ C ಜೀವಸತ್ವದ ಕೊರತೆಯಿಂದ,ಮೀನುಗಳಲ್ಲಿ  ಅತೀ ಹೆಚ್ಚಾಗಿ ಕಂಡುಬರುವ ರೋಗಲಕ್ಷಣಗಳು. ಇದರ ಕೊರತೆಯಿಂದ ನೆಲಭಾಗದ ತಾಜಾನೀರಿನ ಸಾಲ್ಮೋನಿಡ್‌ಗಳಲ್ಲಿ ದುರ್ಬಲಗೊಂಡ ಕಾಲಜನ್ ರಚನೆ, ಆಂತರಿಕವಾಗಿ/ಈಜುರೆಕ್ಕೆಯಲ್ಲಿ ರಕ್ತಸ್ರಾವಕ್ಕೆ, ಬೆನ್ನೆಲುಬಿನ ಬಾಗುವಿಕೆಗೆ ಮೊದಲಾದವಕ್ಕೆ ಕಾರಣವಾಗುತ್ತದೆ ಹಾಗೂ ಸಾವಿನ ಪ್ರಮಾಣವೂ ಹೆಚ್ಚಾಗುತ್ತದೆ. ಈ ಮೀನುಗಳು ಆಲ್ಗೆ ಮತ್ತು ಫೈಟೊಪ್ಲಾಂಕ್ಟಾನ್‌ಗಳೊಂದಿಗೆ ಸಮುದ್ರದ ನೀರಿನಲ್ಲಿ ನೆಲೆಗೊಂಡಿದ್ದರೆ, ಅಲ್ಲಿನ ನೈಸರ್ಗಿಕ ಸಮುದ್ರದ ವಾತಾವರಣದಲ್ಲಿ ಇತರ ಹೆಚ್ಚು ಪುರಾತನ ಆಕ್ಸಿಡೀಕರಣ-ವಿರೋಧಿ ಅಂಶಗಳು ಲಭ್ಯವಾಗಬಹುದಾದ ಸಂಭಾವ್ಯದಿಂದಾಗಿ ಜೀವಸತ್ವ ಪೂರೈಕೆಯು ನಗಣ್ಯವೆನಿಸಿದೆ.
ಆಸ್ಕೋರ್ಬೇಟ್ ಉತ್ಪತ್ತಿಯ ಅಸಾಮರ್ಥ್ಯವು ವಿಕಾಸದಲ್ಲಿ ಯ‌ೂರಿಕ್ ಆಮ್ಲವು ತನ್ನ ಕೆಲಸ ನಿಲ್ಲಿಸಿದ್ದಕ್ಕೆ ಗಣನೀಯ ಹೋಲಿಕೆಯನ್ನು ಹೊಂದಿದೆ ಎಂಬುದು ಗಮನಾರ್ಹ. ಯ‌ೂರಿಕ್ ಆಮ್ಲ ಮತ್ತು ಆಸ್ಕೋರ್ಬೇಟ್ ಎರಡೂ ಇಲೆಕ್ಟ್ರಾನ್‌(ಅಥವಾ ಹೈಡ್ರೋಜನ್)ಗಳನ್ನು ಕಳೆದುಕೊಳ್ಳುವ ಪ್ರಬಲ ಅಂಶಗಳು. ಇದು ಉನ್ನತ ವರ್ಗದ ವಾನರಗಳಲ್ಲಿ ಯ‌ೂರಿಕ್ ಆಮ್ಲವು ಆಸ್ಕೋರ್ಬೇಟ್‌ನ ಕೆಲವು ಕ್ರಿಯೆಗಳನ್ನು ತಾನೇ ನಿರ್ವಹಿಸುತ್ತದೆ ಎಂಬ ಅಭಿಪ್ರಾಯಕ್ಕೆ ಬರುವಂತೆ ಮಾಡಿದೆ.
ಹೀರಿಕೆ, ಸಾಗಾಣಿಕೆ ಮತ್ತು ವಿಸರ್ಜನೆ
ಕ್ರಿಯಾತ್ಮಕ ಸಾಗಣೆ ಮತ್ತು ಸರಳ ರೀತಿಯಲ್ಲಿ ಪ್ರಸರಿಸುವ ಮೂಲಕ ಆಸ್ಕೋರ್ಬಿಕ್ ಆಮ್ಲವು ದೇಹದಲ್ಲಿ ಹೀರಲ್ಪಡುತ್ತದೆ ಅಥವಾ ಮೈಗೂಡುತ್ತದೆ. ಸೋಡಿಯಮ್ ಅವಲಂಬಿತ ಸಕ್ರಿಯ ಸಾಗಣೆ - ಸೋಡಿಯಮ್ ಆಸ್ಕೋರ್ಬೇಟ್ ಸಹಸಾಗಣೆ (SVCT) ಮತ್ತು ಹೆಕ್ಸೋಸ್ ಸಾಗಿಸುವವು (GLUT)- ಇವೆರಡೂ ಹೀರಿಕೊಳ್ಳುವಿಕೆಗೆ ಬೇಕಾಗುವ ಎರಡು ಸಾಗಣೆಯ ಸಾಧನಗಳು. ಪ್ಲಾಸ್ಮ ಒಳಪೊರೆಯಾದ್ಯಂತ ಇರುವ ಆಸ್ಕೋರ್ಬೇಟ್‌ನ ಸಂಕುಚಿತ ರೂಪಗಳೆಂದರೆ - SVCT1 ಮತ್ತು SVCT2. GLUT1 ಮತ್ತು GLUT3 ಇವೆರಡು ಗ್ಲುಕೋಸ್ ಸಾಗಣೆಗಾರರಾಗಿದ್ದು ಹಾಗೂ ಇವು C ಜೀವಸತ್ವದ ಡಿಹೈಡ್ರೊಆಸ್ಕೋರ್ಬಿಕ್ ಆಮ್ಲ ರೂಪವನ್ನು ಮಾತ್ರ ಸಾಗಿಸುತ್ತವೆ. ಡಿಹೈಡ್ರೊಆಸ್ಕೋರ್ಬಿಕ್ ಆಮ್ಲವು ಆಸ್ಕೋರ್ಬೇಟ್‌ಗಿಂತ ಹೆಚ್ಚಿನ ಪ್ರಮಾಣದಲ್ಲಿ ಹೀರಲ್ಪಟ್ಟರೂ, ಜೀವಕೋಶಗಳು ತೀವ್ರಗತಿಯಲ್ಲಿ ಡಿಹೈಡ್ರೊಆಸ್ಕೋರ್ಬಿಕ್ ಆಮ್ಲವನ್ನು ಆಸ್ಕೋರ್ಬೇಟ್ ಆಗಿ ಪರಿವರ್ತಿಸುವುದರಿಂದ ಸಾಮಾನ್ಯ ಸ್ಥಿತಿಯಲ್ಲಿ ಪ್ಲಾಸ್ಮ ಮತ್ತು ಅಂಗಾಂಶಗಳಲ್ಲಿ ಕಂಡುಬರುವ ಡಿಹೈಡ್ರೊಆಸ್ಕೋರ್ಬಿಕ್ ಆಮ್ಲದ ಪ್ರಮಾಣವು ಕಡಿಮೆಯಾಗಿರುತ್ತದೆ. ಆದ್ದರಿಂದ ಶರೀರದಲ್ಲಿ C ಜೀವಸತ್ವವನ್ನು ಸಾಗಿಸುವಲ್ಲಿ SVCTಗಳದ್ದು ಪ್ರಧಾನ ವ್ಯವಸ್ಥೆ ಎಂದು ತೋರುತ್ತದೆ.
ಬಹುತೇಕ ಎಲ್ಲಾ ಅಂಗಾಂಶಗಳಲ್ಲಿನ C ಜೀವಸತ್ವದ ಸಾಗಣೆಯಲ್ಲಿ SVCT2 ಭಾಗವಹಿಸುತ್ತದೆ, ಆದರೆ ಪ್ರಾಯಕ್ಕೆ ಬಂದಾಗ SVCT ಪ್ರೋಟೀನ್‌ಗಳನ್ನು ಕಳೆದುಕೊಳ್ಳುವ ಕೆಂಪು ರಕ್ತಕಣಗಳು ಮಾತ್ರ ಇದಕ್ಕೆ ಹೊರತಾಗಿವೆ. ಹುಟ್ಟಿದಾಕ್ಷಣ ಪ್ರಜ್ಞೆ ತಪ್ಪುವಂಥ ಏಟು ತಿಂದ ಪ್ರಾಣಿಗಳು SVCT2 ಕೊರತೆಯಿಂದ ಸಾಯುತ್ತವೆ, ಇದು SVCT2-ನಡೆಸುವ C ಜೀವಸತ್ವದ ಸಾಗಣೆಯು ಜೀವನಕ್ಕೆ ಅತೀ ಮುಖ್ಯ ಎಂಬುದನ್ನು ಸೂಚಿಸುತ್ತದೆ.
ಕ್ರಮ ಬದ್ಧವಾದ ಆಹಾರ ಸೇವನೆಯಿಂದ ಹೀರಿಕೊಳ್ಳುವ ಪ್ರಮಾಣದ ಪ್ರಕ್ರಿಯೆಯಲ್ಲಿ 70ರಿಂದ 95%ನಷ್ಟು ವ್ಯತ್ಯಾಸವಾಗುತ್ತದೆ. ಆದರೆ ಸೇವನೆ ಹೆಚ್ಚಿದಂತೆಲ್ಲಾ ಹೀರಿಕೊಳ್ಳುವಿಕೆಯ ಪ್ರಮಾಣವು ಕುಸಿಯುತ್ತದೆ. ಮಾನವರಲ್ಲಿ ಅಧಿಕ ಪ್ರಮಾಣದ ಸೇವನೆಯ (12ಗ್ರಾಂ) ಆಸ್ಕೋರ್ಬಿಕ್ ಆಮ್ಲದ ಹೀರಿಕೊಳ್ಳುವಿಕೆಯು 16%ನಷ್ಟು ಕಡಿಮೆಯದ್ದಾದರೆ; ಅಲ್ಪ ಪ್ರಮಾಣದ ಸೇವನೆಯಲ್ಲಿ (<20 ಮಿಗ್ರಾಂ) ಹೀರಿಕೊಳ್ಳುವಿಕೆ ಪ್ರಮಾಣವು 98%ನಷ್ಟು ಗರಿಷ್ಠ ಮಟ್ಟವನ್ನು ತಲುಪುತ್ತದೆ. ಮ‌ೂತ್ರಪಿಂಡಗಳ ಮರುಹೀರಿಕೆ ಕ್ರಿಯೆಯಿಂದಾಗಿ ಆಸ್ಕೋರ್ಬೇಟ್ ಸಾಂದ್ರತೆಯು ಮ‌ೂತ್ರಕ್ಕೆ ಸರಾಗವಾಗಿ ಹರಿದು, ವಿಸರ್ಜಿತವಾಗುತ್ತದೆ. ಹೆಚ್ಚಿನ ಪ್ರಮಾಣದಲ್ಲಿ ಆಹಾರ ತೆಗೆದುಕೊಳ್ಳುವುದರಿಂದ (ಮಾನವರಲ್ಲಿ ಕೆಲವು ನೂರು ಮಿಗ್ರಾಂ/ದಿನ) ಆಸ್ಕೋರ್ಬೇಟ್ ದೇಹದಲ್ಲಿ ಪ್ಲಾಸ್ಮ ಮಟ್ಟವು ಮೂತ್ರಪಿಂಡಗಳ ಮರುಹೀರಿಕೆ ಪ್ರಕ್ರಿಯೆಯ ಮಿತಿಯನ್ನು ತಲುಪುವವರೆಗೆ ಶೇಖರವಾಗುತ್ತದೆ, ಈ ಮಿತಿಯು ಪುರುಷರಲ್ಲಿ ಸುಮಾರು 1.5 mg/dL ಮತ್ತು ಮಹಿಳೆಯರಲ್ಲಿ 1.3 mg/dLನಷ್ಟು ಇರುತ್ತದೆ. ಈ ಮಿತಿಗಿಂತ ಅಧಿಕ ಮಟ್ಟದ ಪ್ಲಾಸ್ಮದಲ್ಲಿನ ಸಾಂದ್ರತೆಯು (ದೇಹದ ಆರ್ದ್ರ ಸ್ಥಿತಿ ಎಂದು ತಿಳಿಯಲಾಗಿದೆ) ಸುಮಾರು 30 ನಿಮಿಷಗಳಲ್ಲಿ ಮ‌ೂತ್ರದ ಮ‌ೂಲಕ ಅತೀಶೀಘ್ರದಲ್ಲಿ ಹೊರಹಾಕಲ್ಪಡುತ್ತದೆ; ಇದಕ್ಕಿಂತ ಕಡಿಮೆ ಪ್ರಮಾಣವು ಮೂತ್ರಪಿಂಡಗಳಲ್ಲೇ ಸಕ್ರಿಯವಾಗಿ ಉಳಿಯುತ್ತದೆ ಹಾಗೂ ದೇಹದಲ್ಲಿ ಸಂಗ್ರಹವಾದ C ಜೀವಸತ್ವವು ಶರೀರದಲ್ಲಿನ ಇದರ ಸಂಗ್ರಹವು ಖಾಲಿಯಾದ ಹಾಗೆ ವರ್ಧಿಸುತ್ತದೆ.
ರಕ್ತದ ಕ್ರಿಯೆಯಿಂದ ಶರೀರದಲ್ಲಿನ C ಜೀವಸತ್ವ ಮ‌ೂತ್ರಪಿಂಡಗಳ ಗರಿಷ್ಠ ಮಟ್ಟದ ಸಂಗ್ರಹಣಾ ಸಾಮರ್ಥ್ಯದಿಂದ ಹೆಚ್ಚಾಗಿ ನಿರ್ಣಯಿಸಲ್ಪಟ್ಟರೂ, ರಕ್ತಕ್ಕಿಂತಲೂ ಹೆಚ್ಚಾಗಿ C ಜೀವಸತ್ವ ಪ್ರಮಾಣವನ್ನು ಹಿಡಿದಿಟ್ಟುಕೊಳ್ಳುವ ಹಲವಾರು ಅಂಗಾಂಶಗಳಿವೆ. ಅಡ್ರೀನಲ್ ಗ್ರಂಥಿಗಳು, ಪಿಟ್ಯೂಟರಿ, ತೈಮಸ್ ಗ್ರಂಥಿ, ಕಾರ್ಪಸ್ ಲೂಟಿಯಮ್, ಮತ್ತು ರೆಟಿನರಕ್ತ ಪ್ಲಾಸ್ಮದಲ್ಲಿರುವುದಕ್ಕಿಂತ 100 ಪಟ್ಟು ಹೆಚ್ಚು C ಜೀವಸತ್ವವನ್ನು ಸಂಗ್ರಹಿಸುವ ಜೈವಿಕ ಅಂಗಾಂಶಗಳಾಗಿವೆ. ಮಿದುಳು, ಗುಲ್ಮ(=ಸ್ಪ್ಲೀನ್), ಶ್ವಾಸಕೋಶ, ವೃಷಣ, ದುಗ್ಧಗ್ರಂಥಿ, ಪಿತ್ತಜನಕಾಂಗ, ಥೈರಾಯ್ಡ್, ಸಣ್ಣ ಕರುಳಿನ ಲೋಳೆಪೊರೆ, ಬಿಳಿ ರಕ್ತ ಕಣ, ಮೇದೋಜೀರಕ ಗ್ರಂಥಿ, ಮ‌ೂತ್ರ ಪಿಂಡ ಮತ್ತು ಲಾಲಾಗ್ರಂಥಿ- ಇವುಗಳಲ್ಲಿ ರಕ್ತ ಪ್ಲಾಸ್ಮಕ್ಕಿಂತ 10ರಿಂದ 50 ಪಟ್ಟು ಹೆಚ್ಚು ಜೀವಸತ್ವ ಇರುತ್ತದೆ.
ಮಾನವನ ದೇಹದಲ್ಲಿ L-ಆಸ್ಕೋರ್ಬೇಟ್ ಆಕ್ಸಿಡೇಸ್ ಎಂಬ ಎಂಜೈಮ್‌‌ನಿಂದ ಆಸ್ಕೋರ್ಬಿಕ್ ಆಮ್ಲವು ಆಕ್ಸಿಡೀಕರಣಗೊಳ್ಳುತ್ತದೆ. ದೇಹದ ಆರ್ದ್ರ ಸ್ಥಿತಿ ಅಥವಾ ಇತರ ದೈಹಿಕ ಚಯಾಪಚಯ ಕ್ರಿಯೆ ನಾಶವಾದಾಗ ಮೂತ್ರದಲ್ಲಿ ಹೊರಹಾಕಲ್ಪಡುವ ಆಸ್ಕೋರ್ಬೇಟ್ ಈ ಎಂಜೈಮ್‌ನಿಂದ ಆಕ್ಸಿಡೀಕರಣಗೊಂಡು, ಬಿಡುಗಡೆ ಹೊಂದುತ್ತದೆ.
ಕೊರತೆ
ರಕ್ತದಲ್ಲಿ C ಜೀವಸತ್ವದ ಪ್ರಮಾಣ ಅಧಿಕವಿರುವ ಧೂಮಪಾನಿಗಳಿಗಿಂತ ಅಲ್ಪಾಂಶ C ಜೀವಸತ್ವ ಇರುವ ಆಹಾರವನ್ನು ಸೇವಿಸುವ ಧೂಮಪಾನಿಗಳಲ್ಲಿನ ಶ್ವಾಸಕೋಶ-ಸಂಬಂಧಿ ಕಾಯಿಲೆಯ ಗಂಡಾಂತರ ಅಧಿಕ ಎಂಬುದು ಸಾಬೀತಾಗಿದೆ.
ರಕ್ತದಲ್ಲಿ C ಜೀವಸತ್ವವು ದೀರ್ಘಕಾಲದಿಂದ ಕಡಿಮೆ ಪ್ರಮಾಣದಲ್ಲಿದ್ದರೆ (ದೀರ್ಘಕಾಲದ ಸ್ಕರ್ವಿ), ಅಪಧಮನಿ ಕಾಠಿಣ್ಯತೆ(=ಅತೆರೋಸ್‌ಕ್ಲೆರೋಸಿಸ್) ಉಂಟಾಗಲು ಕಾರಣವಾಗುತ್ತದೆ ಎಂದು ನೋಬೆಲ್ ಪ್ರಶಸ್ತಿ ಪುರಸ್ಕೃತ ಲಿನಸ್ ಪಾಲಿಂಗ್ ಮತ್ತು ಡಾ. G. C. ವಿಲ್ಲಿಸ್ ದೃಢಪಡಿಸಿದ್ದಾರೆ.
ಸ್ಕರ್ವಿಯನ್ನು ತಡೆಗಟ್ಟುವುದಕ್ಕಾಗಿ ಪಾಶ್ಚಾತ್ಯರು ಸಾಮಾನ್ಯವಾಗಿ ಸಾಕಷ್ಟು C ಜೀವಸತ್ವವನ್ನು ಸೇವಿಸುತ್ತಾರೆ. 19 ವರ್ಷ ಮತ್ತು ಅದಕ್ಕೂ ಹೆಚ್ಚಿನ ವಯಸ್ಸಿನ ಕೆನಡಾದ ಪುರುಷರು 133 ಮಿಗ್ರಾಂ/ದಿನಕ್ಕೆ ಹಾಗೂ ಮಹಿಳೆಯರು 120 ಮಿಗ್ರಾಂ/ದಿನಕ್ಕೆ, C ಜೀವಸತ್ವವನ್ನು ಆಹಾರದ ಮ‌ೂಲಕ ಸೇವಿಸುತ್ತಿದ್ದರು ಎಂದು 2004ರಲ್ಲಿ ಕೆನಡಿಯನ್ ಕಮ್ಯೂನಿಟಿ ಹೆಲ್ತ್ ಸರ್ವೆ ಯು ವರದಿ ಮಾಡಿದೆ, ಇದು RDA ಶಿಪಾರಸು ಮಾಡಿರುವುದಕ್ಕಿಂತ ಹೆಚ್ಚಾಗಿದೆ. ಅತ್ಯಂತ ಕಡಿಮೆ ಪ್ರಮಾಣದ C ಜೀವಸತ್ವದ ಸೇವನೆಯಿಂದ ಉಂಟಾಗುವ ಸ್ಕರ್ವಿಯ ಎಲ್ಲಾ ರೋಗ ಲಕ್ಷಣಗಳನ್ನು ಪ್ರತಿ ದಿನ 10 ಮಿಗ್ರಾಂನಷ್ಟು C ಜೀವಸತ್ವವನ್ನು ಪೂರೈಸಿ ಗುಣಪಡಿಸಬಹುದು ಎಂದು ಮಾನವನ ಆಹಾರ ಸೇವನಾ ಕ್ರಮದ ಅಧ್ಯಯನದಿಂದ ಕಂಡುಹಿಡಿಯಲಾಗಿದೆ. ಆದರೆ, ಸೋಂಕು ಅಥವಾ ಹೆಚ್ಚಿನ ಪ್ರಮಾಣದ ಅಂಗಾಂಶ ದುರಸ್ಥಿ (ಸುಟ್ಟ ಗಾಯದಂಥದ್ದು) ಕ್ರಿಯೆಗೆ ಬೇಕಾಗುವ C ಜೀವಸತ್ವದ ಸೇವನೆ ಪ್ರಮಾಣ ಸ್ಕರ್ವಿಯನ್ನು ಗುಣಪಡಿಸುವುದಕ್ಕೆ ಅವಶ್ಯಕವಾಗಿರುವ ಕನಿಷ್ಠ ಮಟ್ಟಕ್ಕಿಂತಲೂ ತುಂಬಾ ಹೆಚ್ಚು ಅಗತ್ಯವಿದೆ.
ಮಾನವನ ತಿಳುವಳಿಕೆಯ ಇತಿಹಾಸ
ರೋಗವನ್ನು ತಡೆಗಟ್ಟಲು ಆಹಾರದಲ್ಲಿ ತಾಜಾ ಸಸ್ಯಾಹಾರಿ ಪದಾರ್ಥ ಅಥವಾ ಹಸಿ ಮಾಂಸದ ಬಳಕೆಯನ್ನು ಹೆಚ್ಚಿಸಿಕೊಳ್ಳಬೇಕು ಎಂಬ ಆಂಶ ಪುರಾತನ ಕಾಲದಿಂದಲೂ ಚಾಲ್ತಿಯಲ್ಲಿದೆ. ಲಾಭದಾಯಕವಲ್ಲದ ಕೃಷಿ ಪ್ರದೇಶದಲ್ಲಿ ವಾಸಿಸುವ ಜನರು ಇದನ್ನು ಔಷಧೀಯ ಸಿದ್ಧಾಂತಕ್ಕೆ ಸಂಯೋಜಿಸಿಕೊಂಡರು. ಉದಾಹರಣೆಗಾಗಿ, ಉಷ್ಣ ವಲಯದಲ್ಲಿ ಸ್ಪ್ರೂಸ್ ಮರ(=ಪಿಸಿಯ ಕುಲದ ಮರ)ದ ಮುಳ್ಳುಗಳನ್ನು ಅಥವಾ ಮರುಭೂಮಿ ಪ್ರದೇಶದಲ್ಲಿ ಬರ ನಿರೋಧಕ ಶಕ್ತಿಯುಳ್ಳ ಮರಗಳ ಎಲೆಗಳನ್ನು ಬಳಸುತ್ತಿದ್ದರು. ಜಾಕ್ವೆಸ್ ಕಾರ್ಟಿಯರ್ ಸೇಂಟ್ ಲಾರೆನ್ಸ್ ನದಿಯನ್ನು 1536ರಲ್ಲಿ ಫ್ರೆಂಚ್ ಪರಿಶೋಧಕ ಕಾರ್ಯನಿರತನಾದಾಗ ಸ್ಕರ್ವಿ ರೋಗದಿಂದ ಸಾಯುತ್ತಿದ್ದ ಅವನ ಜನರ ಪ್ರಾಣ ರಕ್ಷಿಸಲು ಸ್ಥಳೀಯ ನಿವಾಸಿಗಳ ತಿಳುವಳಿಕೆಯನ್ನು ಬಳಸಿಕೊಂಡನು. ಅವನು ನಿತ್ಯಪರ್ಣಿ ಮರಗಳ ಮುಳ್ಳುಗಳನ್ನು ಕುದಿಸಿ ಚಹಾ ಮಾಡಿದನು. ಪ್ರತಿ 100 ಗ್ರಾಂ 50 ಮಿಗ್ರಾಂನಷ್ಟು C ಜೀವಸತ್ವವನ್ನು ಅದು ಹೊಂದಿತ್ತು ಎಂಬುದು ನಂತರ ತಿಳಿದುಬಂತು.
ದೀರ್ಘಕಾಲದ ಸಮುದ್ರ ಪ್ರಯಾಣದ ಸಂದರ್ಭದಲ್ಲಿ ಜೀವ ಉಳಿಸಿಕೊಳ್ಳಲು ಸಸ್ಯಾಹಾರದ ಪ್ರಯೋಜನವು ಅಧಿಕವಾಗಿರುವುದನ್ನು ಇತಿಹಾಸದುದ್ದಕ್ಕೂ ಅನೇಕ ಉಲ್ಲೇಖಗಳು ತಿಳಿಸಿವೆ. ಬ್ರಿಟಿಷ್ ಈಸ್ಟ್ ಇಂಡಿಯಾ ಕಂಪೆನಿಯಲ್ಲಿ ಮೊದಲು ನಿಯೋಜಿತನಾದ ಶಸ್ತ್ರಚಿಕಿತ್ಸಾ ತಜ್ಞ ಜಾನ್ ವುಡಾಲ್ 1617ರಲ್ಲಿ ಅವನ ಪುಸ್ತಕ "ದ ಸರ್ಜನ್ಸ್‌ ಮೇಟ್"‌ನಲ್ಲಿ ನಿಂಬೆ ರಸವನ್ನು ರೋಗ ತಡೆಗಟ್ಟುವ ಬಗ್ಗೆ ಮತ್ತು ಗುಣಪಡಿಸುವ ಉಪಯೋಗದ ಬಗ್ಗೆ ಸಲಹೆ ನೀಡಿದ್ದಾನೆ. "ತಾಜಾ ತರಕಾರಿಗಳು ಮತ್ತು ಸೊಪ್ಪಿನ ಅಂಶ ಆಹಾರ ಕ್ರಮದಿಂದ ಸಂಪುರ್ಣವಾಗಿ ದೂರ ಉಳಿದರೆ ಸ್ಕರ್ವಿ ರೋಗ ಬರುತ್ತದೆ; ಇದೊಂದೇ ಈ ಕಾಯಿಲೆಗೆ ಪ್ರಾಥಮಿಕ ಕಾರಣವಾಗಿದೆ" ಎಂದು ಡಚ್ ಬರಹಗಾರ ಜೊಹಾನ್ ಬ್ಯಾಚ್‌ಸ್ಟ್ರೋಮ್ 1734ರಲ್ಲಿ ಅಭಿಪ್ರಾಯ ಪಟ್ಟಿದ್ದಾನೆ.
ಲಿಂಡ್‌ನ ಈ ಅಧ್ಯಯನ ಗ್ರಂಥ ವು ಆರು ವರ್ಷಗಳವರೆಗೆ ಪ್ರಕಟವಾಗಲಿಲ್ಲ ಹಾಗೂ ಅವನು ನೀಡಿದ ನಿಂಬೆ ರಸದ ಸಲಹೆ "ಕದ್ದದ್ದು" ಎಂದು ಹೇಳಲಾಯಿತು, ಈ ಕಾರಣಗಳಿಂದಾಗಿ ಅವನ ಕಾರ್ಯವು ಬೆಳಕಿಗೆ ಬರಲು ನಿಧಾನವಾಯಿತು. ತಾಜಾ ಹಣ್ಣುಗಳನ್ನು ಹಡಗಿನಲ್ಲಿ ಒಯ್ಯುವುದು ತುಂಬಾ ದುಬಾರಿಯಾದುದರಿಂದ, ಅವುಗಳನ್ನು ಬೇಯಿಸಿ ಪಾನೀಯ ತಯಾರಿಸಿ ಸಂಗ್ರಹಿಸಿಡುವ ಸುಲಭ ಉಪಾಯವನ್ನು ಕಂಡುಹಿಡಿದರು. ಆದರೆ ಇದರಿಂದಾಗಿ ಅದರಲ್ಲಿನ ಜೀವಸತ್ವವು ಇಲ್ಲದಂತಾಯಿತು (ವಿಶೇಷವಾಗಿ ತಾಮ್ರದ ಪಾತ್ರೆಯಲ್ಲಿ ಬೇಯಿಸಿದಾಗ). ಸ್ಕರ್ವಿ ರೋಗವನ್ನು ತಡೆಗಟ್ಟಲು ಅಥವಾ ಗುಣಪಡಿಸಲು ಆ ಪಾನೀಯಗಳು ವಿಫಲವಾದ್ದರಿಂದ ಲಿಂಡ್‌ನ ಇತರ ಸಲಹೆಗಳು ಪರಿಣಾಮಕಾರಿಯಾದುದಲ್ಲ ಎಂದು ಹಡಗಿನ ಕ್ಯಾಪ್ಟನ್‌ಗಳು ತಪ್ಪಾಗಿ ಭಾವಿಸಿದರು.
1795ಕ್ಕಿಂತ ಮೊದಲು ಬ್ರಿಟಿಷ್ ನೌಕಾಪಡೆಯು ಸಮುದ್ರಯಾನದಲ್ಲಿ ಗಜನಿಂಬೆ ಅಥವಾ ನಿಂಬೆ ಹಣ್ಣುಗಳನ್ನು ಸಾಮಾನ್ಯವಾಗಿ ಸೇವಿಸ ಬೇಕೆಂಬ ಕಟ್ಟುಪಾಡನ್ನು ಸ್ವೀಕರಿಸಿತು. ನಿಂಬೆಹಣ್ಣುಗಳು ಬ್ರಿಟಿಷ್ ವೆಸ್ಟ್ ಇಂಡಿಯನ್‌ ಕಾಲನಿಯಲ್ಲಿ ವಿಫುಲವಾಗಿ ಸಿಗುತ್ತಿದ್ದುದರಿಂದ ಅವು ಹೆಚ್ಚು ಜನಪ್ರಿಯವಾಗಿತ್ತು, ಆದರೆ ಗಜನಿಂಬೆಗಳು ಬ್ರಿಟಿಷ್ ಆಧಿಪತ್ಯದಲ್ಲಿ ಇಲ್ಲದಿದ್ದುದರಿಂದ ಅಲ್ಲಿ ಅವು ಭಾರೀ ತುಟ್ಟಿ ಎನಿಸಿದ್ದವು. ಈ ಅಭ್ಯಾಸದಿಂದಾಗಿ ಅಮೇರಿಕಾವು ಬ್ರಿಟಿಷ್‌ರನ್ನು "ಲೈಮಿ" ಎಂಬ ಅಡ್ಡಹೆಸರಿನಿಂದ ಕರೆಯುವಂತಾಯಿತು. ಕ್ಯಾಪ್ಟನ್ ಜೇಮ್ಸ್ ಕುಕ್ ಅವನ ನಾವಿಕರಲ್ಲಿ ಯಾರೊಬ್ಬರೂ ಸ್ಕರ್ವಿ ರೋಗದಿಂದ ಬಳಲಿ ಸಾಯದೆ ಇರುವ ಹಾಗೆ ನೋಡಿಕೊಂಡು ಹವಾಯಿಯನ್ ದ್ವೀಪಕ್ಕೆ ಮತ್ತು ಅದರಿಂದಾಚೆಗೆ ಕರೆದುಕೊಂಡು ಹೋಗುವ ಮ‌ೂಲಕ, ಹಡಗಿನಲ್ಲಿ "ಸಾರ್‌ಕ್ರಾಟ್(=ಕತ್ತರಿಸಿದ ಕೋಸುಗಡ್ಡೆಯ ಒಂದು ಬಗೆಯ ತಿನಿಸು)"ಗಳನ್ನು ತೆಗೆದುಕೊಂಡು ಹೋಗುವ ಪ್ರಯೋಜನಗಳ ಬಗ್ಗೆ ಈ ಹಿಂದೆಯೇ ನಿರೂಪಿಸಿ ತೋರಿಸಿಕೊಟ್ಟಿದ್ದಾನೆ. ಕಂಡು ಕೇಳರಿಯದ ತಿನಿಸೊಂದನ್ನು ಪರಿಚಯಿಸಿದ್ದಕ್ಕಾಗಿ ಬ್ರಿಟಿಷ್ ನೌಕಾಧಿಪತ್ಯವು ಅವನಿಗೆ ಪ್ರಶಸ್ತಿ ನೀಡಿ ಗೌರವಿಸಿತು.
ಸ್ಕರ್ವಿ ರೋಗ ತಡೆಗಟ್ಟುತ್ತದೆ ಎನ್ನಲಾದ ಆಹಾರಕ್ಕೆ ಹದಿನೆಂಟನೇ ಮತ್ತು ಹತ್ತೊಂಬತ್ತನೇ ಶತಮಾನದಲ್ಲಿ "ಆಂಟಿಸ್ಕೋರ್ಬುಟಿಕ್(=ವಸಡುರೋಗ ನಿವಾರಕ)" ಎಂಬ ಹೆಸರನ್ನು ಸಾಮಾನ್ಯ ಪದವಾಗಿ ಬಳಸಲಾಗುತ್ತಿತ್ತು. ಯಾವುದೇ ಕಾರಣಗಳು ತಿಳಿಯದಿದ್ದರೂ ಈ ಪದ ಪ್ರಯೋಗವಾಗುತ್ತಿತ್ತು. ಈ ಆಹಾರದಲ್ಲಿ ಬರಿಯ ಗಜನಿಂಬೆ, ನಿಂಬೆಹಣ್ಣು ಮತ್ತು ಕಿತ್ತಳೆಗಳು ಮಾತ್ರ ಅಲ್ಲದೆ ಸಾರ್‌ಕ್ರಾಟ್, ಕೋಸು, ಮೊಳಕೆಯೊಡೆಸಿದ ಧಾನ್ಯ ಮತ್ತು ಒಯ್ಯಬಹುದಾದ ಸಾರು ಮೊದಲಾದವುಗಳೂ ಸೇರಿತ್ತು.
ಆಸ್ಕೋರ್ಬಿಕ್ ಆಮ್ಲದ ಆವಿಷ್ಕಾರ
1912ರಲ್ಲಿ ಪೋಲೆಂಡ್-ಅಮೇರಿಕಾ ಜೀವ-ರಸಾಯನ ವಿಜ್ಞಾನಿ ಕ್ಯಾಸಿಮಿರ್ ಫಂಕ್, ಕೊರತೆಯಿಂದ ಉಂಟಾಗುವ ಕಾಯಿಲೆಗಳ ಬಗ್ಗೆ ಸಂಶೋಧನೆ ಮಾಡುವಾಗ ಆರೋಗ್ಯಕ್ಕೆ ಅವಶ್ಯಕವಾದ ಲವಣಾಂಶವಿಲ್ಲದ ಸೂಕ್ಷ್ಮ ಪೌಷ್ಠಿಕಾಂಶಗಳನ್ನು ಸೂಚಿಸುವುದಕ್ಕಾಗಿ ಜೀವಸತ್ವಗಳ ಆವಿಷ್ಕಾರವನ್ನು ಅಭಿವೃದ್ಧಿ ಪಡಿಸಿದರು. ಇದು ಜೀವರಾಸಾಯನಿಕವಾಗಿ ಪ್ರಮುಖ ಪಾತ್ರವಹಿಸುವುರಿಂದ "ಜೀವಧಾರಕ"ದ ಮತ್ತು ಇವೆಲ್ಲವೂ ರಾಸಾಯನಿಕ ಅಮೀನ್‌ಗಳು ಎಂದು ಫಂಕ್ ಅಭಿಪ್ರಾಯ ಪಟ್ಟಿದರಿಂದ "ಅಮೀನ್‌"ಗಳ ಸಂಮ್ಮಿಶ್ರವಾಗಿದೆ. "ಜೀವಸತ್ವ"ಗಳಲ್ಲಿ ಒಂದನ್ನು ಆಂಟಿ-ಸ್ಕೋರ್ಬುಟಿಕ್ ಅಂಶ ಎನ್ನಲಾಗಿದೆ, ಹಿಂದೆ ತಾಜಾ ಸಸ್ಯಾಂಶಕ್ಕೆ ಹೀಗೆ ಹೇಳಲಾಗುತ್ತಿತ್ತು.
ಅಧಿಕ ಮಾಂಸಾಹಾರವನ್ನು ಸೇವಿಸಿದ, ಯುರೋಪಿಯನ್ ಆರ್ಕಟಿಕ್ ಪರಿಶೋಧಕರು ರೋಗದ ಬಾಧೆಗೊಳಗಾಗಿದ್ದಾರಾದರೂ,ಎಸ್ಕಿಮೊಗಳು ಬಹುಮಟ್ಟಿಗೆ ಯಾವುದೇ ಸಸ್ಯಾಹಾರವನ್ನೂ ಸೇವಿಸದೆ ಸ್ಕರ್ವಿ ರೋಗವನ್ನು ತಡೆಗಟ್ಟುವಲ್ಲಿ ಹೇಗೆ ಸಮರ್ಥರಾಗಿದ್ದಾರೆ ಎಂಬುದರ ಬಗ್ಗೆ 1928ರಲ್ಲಿ ಆರ್ಕಟಿಕ್ ಮಾನವಶಾಸ್ತ್ರಜ್ಞ ವಿಲ್ಜಾಲ್ಮರ್ ಸ್ಟೆಫಾನ್ಸನ್ ಸಿದ್ಧಾಂತವೊಂದನ್ನು ಸಮರ್ಥಿಸಲು ಪ್ರಯತ್ನಿಸಿದ. ಸ್ಥಳೀಯರು C ಜೀವಸತ್ವವನ್ನು ಕಡಿಮೆ ಕನಿಷ್ಠವಾಗಿ ಬೇಯಿಸಿದ ತಾಜಾ ಮಾಂಸದಿಂದ ಪಡೆಯುತ್ತಾರೆ ಎಂದು ಸ್ಟೆಫಾನ್ಸನ್ ಅಭಿಪ್ರಾಯಪಟ್ಟ. 1928ರ ಫೆಬ್ರವರಿಯಿಂದ ಒಂದು ವರ್ಷದವರೆಗೆ ಅವನು ಮತ್ತು ಆತನ ಸಹೋದ್ಯೋಗಿಯೊಬ್ಬನ ಜೊತೆ ವೈದ್ಯಕೀಯ ಮೇಲ್ವಿಚಾರಣೆಯಲ್ಲಿ ಉಳಿದೆಲ್ಲವನ್ನೂ ಬಿಟ್ಟು ಕನಿಷ್ಠವಾಗಿ ಬೇಯಿಸಿದ ಮಾಂಸಾಹಾರವನ್ನು ಮಾತ್ರ ತಿಂದು ಜೀವಿಸಿ, ಆರೋಗ್ಯವಾಗಿದ್ದರು. (ಉತ್ತರ ಕೆನಡಾದ ಯುಕೋನ್, ಐನ್ಯೂಟ್ ಮತ್ತು ಮೆಟಿಸ್‌ನ ಹೆಚ್ಚುಕಡಿಮೆ-ಹಸಿಯಾದ ಸಾಂಪ್ರದಾಯಿಕ ಆಹಾರ ಕ್ರಮದಲ್ಲಿ C ಜೀವಸತ್ವವು ಪರಿಮಾಣವಾಗಿ ನಿರೂಪಿತವಾದ ನಂತರ ನಡೆಸಿದ ಪರಿಶೀಲನೆಗಳು, ಅವರು ಪ್ರತಿದಿನ ಸೇವಿಸುವ C ಜೀವಸತ್ವದ ಪ್ರಮಾಣವು 52ರಿಂದ 62 ಮಿಗ್ರಾಂ/ದಿನಕ್ಕೆ ಇತ್ತು ಎಂದು ಹೇಳಿವೆ. ಈ ಪ್ರಮಾಣವು ಸರಿಸುಮಾರು ಡೈಯಟರಿ ರೆಫರೆನ್ಸ್ ಇನ್ಟೇಕ್‌ (DRI)ನಷ್ಟಿತ್ತು ಹಾಗೂ ಅವರು ವರ್ಷದಲ್ಲಿ ಕಡಿಮೆ ಪ್ರಮಾಣದ ಸಸ್ಯಾಹಾರವನ್ನು ಸೇವಿಸಿದ ಸಂದರ್ಭದಲ್ಲೂ ಅಷ್ಟೇ ಇತ್ತು.)
1928ರಿಂದ 1933ರ ಸಂದರ್ಭದಲ್ಲಿ, ಜೋಸೆಫ್ L ಸ್ವಿರ್ಬೆಲಿ ಆಲ್ಬರ್ಟ್ ಸ್ಜೆಂಟ್ ಗ್ಯೋರ್ಗೈ ಇವರ ಹಂಗೇರಿಯಾ ಸಂಶೋಧನಾ ತಂಡ ಮತ್ತು ಸ್ವತಂತ್ರವಾಗಿ ಅಮೇರಿಕಾದ ಚಾರ್ಲ್ಸ್ ಗ್ಲೆನ್ ಕಿಂಗ್ತಂಡ-ಎರಡೂ ಸೇರಿ ಆಂಟಿ-ಸ್ಕೋರ್ಬುಟಿಕ್ ಅಂಶವನ್ನು ಅದರ ಜೀವಸತ್ವ ಕ್ರಿಯಾಶೀಲತೆಯಿಂದಾಗಿ "ಆಸ್ಕೋರ್ಬಿಕ್ ಆಮ್ಲ" ಎಂದು ಕರೆದು ಮೊದಲು ಪ್ರತ್ಯೇಕಿಸಿದರು. ಆಸ್ಕೋರ್ಬಿಕ್ ಆಮ್ಲವನ್ನು ಅಮೀನ್ ಆಗಿಯೂ ಅಲ್ಲದೆ, ಯಾವುದೇ ನೈಟ್ರೋಜನ್ ಅಂಶವನ್ನೂ ಅದು ಹೊಂದಿಲ್ಲದ ರೀತಿಯಲ್ಲಿ ಉತ್ಪಾದಿಸಲಾಯಿತು. ಅವರ ಈ ಸಾಧನೆಗಾಗಿ ಸ್ಜೆಂಟ್-ಗ್ಯೋರ್ಗೈಗೆ 1937ರ ಔಷಧದಲ್ಲಿ ನೋಬೆಲ್ ಪ್ರಶಸ್ತಿಯನ್ನು ನೀಡಲಾಯಿತು. "C ಜೀವಸತ್ವ ಮತ್ತು ವೇಗವರ್ಧಕ ಫ್ಯೂಮರಿಕ್ ಆಮ್ಲದ ವಿಶೇಷ ಆದ್ಯತೆಯೊಂದಿಗೆ, ಜೈವಿಕ ದಹನ ಕ್ರಿಯೆಗೆ ಸಂಬಂಧ ಹೊಂದಿರುವ ಅವನ ಆವಿಷ್ಕಾರಗಳಿಗಾಗಿ" ಈ ಪ್ರಶಸ್ತಿಯನ್ನು ಕೊಡಲಾಯಿತು.
1933 ಮತ್ತು 1934ರ ಮಧ್ಯದಲ್ಲಿ, ಬ್ರಿಟಿಷ್ ರಸಾಯನ ಶಾಸ್ತ್ರಜ್ಞರಾದ ಸರ್ ವಾಲ್ಟರ್ ನೋರ್ಮನ್ ಹ್ಯಾವರ್ತ್ ಮತ್ತು ಸರ್ ಎಡ್ಮಂಡ್ ಹರ್ಸ್ಟ್ ಮತ್ತು ಸ್ವತಂತ್ರವಾಗಿ ಪೋಲೆಂಡ್ ರಸಾಯನ ವಿಜ್ಞಾನಿ ಟಾಡಿಯಸ್ ರೈಚ್‌ಸ್ಟೈನ್ ಜೀವಸತ್ವವನ್ನು ಉತ್ಪತ್ತಿ ಮಾಡುವಲ್ಲಿ ಯಶಸ್ವಿಯಾದರು. ಕೃತಕ ಉತ್ಪತ್ತಿಯಲ್ಲಿ ಇದಕ್ಕೆ ಮೊದಲನೆಯ ಸ್ಥಾನ. ಆ ಕಾಲ ಘಟ್ಟದಲ್ಲಿ C ಜೀವಸತ್ವ ಎಂದು ತಿಳಿದು ಬಂದ ಇದು ಭಾರೀ ಪ್ರಮಾಣದಲ್ಲಿ ಉತ್ಪತ್ತಿಯಾಯಿತು. ಹ್ಯಾವರ್ತ್ ಮಾತ್ರ ಅವನ ಕೆಲಸಕ್ಕಾಗಿ 1937ರ ರಸಾಯನ ವಿಜ್ಞಾನದಲ್ಲಿ ನೊಬೆಲ್ ಪ್ರಶಸ್ತಿಯನ್ನು ಪಡೆದ, ಆದರೆ "ರೈಚ್‌ಸ್ಟೈನ್ ಪ್ರಕ್ರಿಯೆ"ಯು ರೈಚ್‌ಸ್ಟೈನ್‌ನ ಹೆಸರಿನಲ್ಲೇ ಉಳಿಯಿತು.
1933ರಲ್ಲಿ ಹೋಪ್‌ಮ್ಯಾನ್-ಲಾ ರೊಚೆಯು Redoxon(=ರೆಡೊಕ್ಸಾನ್) ಬ್ರ್ಯಾಂಡ್ ಹೆಸರಿನಡಿ ಕೃತಕ C ಜೀವಸತ್ವವನ್ನು ಅಧಿಕ ಪ್ರಮಾಣದಲ್ಲಿ ಉತ್ಪತ್ತಿ ಮಾಡಿದ ಮೊದಲ ಔಷಧೀಯ ಕಂಪೆನಿ ಎನಿಸಿತು.
ಪಿತ್ತಜನಕಾಂಗವು ಕ್ರಿಯಾತ್ಮಕ ಎಂಜೈಮ್‌ L -ಗುಲೊನೊಲ್ಯಾಕ್ಟೋನ್ ಆಕ್ಸಿಡೇಸ್ ಉತ್ಪತ್ತಿಯ  ಅಸಮರ್ಥತೆ ಕೆಲವು ಸಸ್ತನಿಗಳು ಸ್ಕರ್ವಿ ರೋಗಕ್ಕೀಡಾಗುವುದಕ್ಕೆ ಪ್ರಮುಖ ಕಾರಣ ಎಂದು 1957ರಲ್ಲಿ ಅಮೇರಿಕಾದ J.J. ಬರ್ನ್ಸ್ ತೋರಿಸಿ ಕೊಟ್ಟ. C ಜೀವಸತ್ವವನ್ನು ಉತ್ಪತ್ತಿ ಮಾಡುವ ನಾಲ್ಕು ಎಂಜೈಮ್‌‌ಗಳ ಸರಣಿಯಲ್ಲಿ ಈ ಎಂಜೈಮ್‌ ಕೊನೆಯದು. C ಜೀವಸತ್ವವನ್ನು ಅದರ ಆಹಾರ ಸಂರಕ್ಷಣೆ ಗುಣಲಕ್ಷಗಣಳಿಗಾಗಿ ಮೊದಲು ಬಳಕೆಗೆ ತಂದವನು ಅಮೆರಿಕಾದ ಜೀವ ರಸಾಯನ ವಿಜ್ಞಾನಿ ಇರ್ವಿನ್ ಸ್ಟೋನ್. ಮಾನವರು L -ಗುಲೊನೊಲ್ಯಾಕ್ಟೋನ್ ಆಕ್ಸಿಡೇಸ್ ಸಂಕೇತ ನೀಡುವ ತಳಿಯ ರೂಪಾಂತರವನ್ನು ಹೊಂದಿರುತ್ತಾರೆ ಎಂಬುದಾಗಿ ನಂತರ ಅವನು ಸಿದ್ಧಾಂತವನ್ನು ಅಭಿವೃದ್ಧಿಪಡಿಸಿದ.
ಮಾನವರಲ್ಲಿ ಮತ್ತು ಇತರ ಪ್ರೈಮೇಟುಗಳಲ್ಲಿ, ಆಕ್ಸಿಡೀಕೃತ L-ಡಿಹೈಡ್ರೊಆಸ್ಕೋರ್ಬಿಕ್ ಆಮ್ಲವನ್ನು (DHA) ದೇಹದಲ್ಲಿ ಮರುಬಳಕೆಯಾಗುವ ಆಸ್ಕೋರ್ಬಿಕ್ ಆಮ್ಲವಾಗಿ ಪರಿವರ್ತಿಸುವ ಮ‌ೂಲಕ ಶರೀರದಲ್ಲಿರುವ C ಜೀವಸತ್ವವನ್ನು ಹೆಚ್ಚು ಪರಿಣಾಮಕಾರಿಯಾಗಿ ಉಪಯೋಗಿಸಲು ಕೆಂಪು ರಕ್ತ ಕಣಗಳು ವ್ಯೂಹವೊಂದನ್ನು ಹೊಂದಿದೆ ಎಂಬುದನ್ನು 2008ರಲ್ಲಿ ಮೋಂಟ್‌ಪೆಲ್ಲಿಯರ್ ವಿಶ್ವವಿದ್ಯಾಲಯದ ಸಂಶೋಧಕರು ಕಂಡುಹಿಡಿದರು. ಈ ವ್ಯವಸ್ಥೆಯು C ಜೀವಸತ್ವವನ್ನು ಸ್ವಂತವಾಗಿ ಉತ್ಪತ್ತಿ ಮಾಡಿಕೊಳ್ಳುವ ಸಸ್ತನಿಗಳಲ್ಲಿ ಈ ತಂತ್ರಗಾರಿಕೆ ಕಂಡುಬರುವುದಿಲ್ಲ.
ದೈಹಿಕ ಕ್ರಿಯೆ
ಮಾನವರಲ್ಲಿ C ಜೀವಸತ್ವವು ಆರೋಗ್ಯಪೂರ್ಣ ಆಹಾರಕ್ಕೆ ಅತೀ ಅವಶ್ಯಕವಾಗಿರುವುದಲ್ಲದೆ ಬಹಳ ಪರಿಣಾಮಕಾರಿ ಆಕ್ಸಿಡೀಕರಣ-ನಿಗ್ರಹವಾಗಿ ಕಾರ್ಯ ನಿರ್ವಹಿಸುತ್ತದೆ. ಆಕ್ಸಿಡೀಕರಣದಿಂದ ಆಗುವ ಒತ್ತಡವನ್ನು ಕಡಿಮೆ ಮಾಡುತ್ತದೆ ಹಾಗೂ ಆಸ್ಕೋರ್ಬೇಟ್ ಪೆರಾಕ್ಸಿಡೇಸ್ ತಲಾಧಾರದಲ್ಲಿ ವರ್ತಿಸುವ ಪದಾರ್ಥವಾಗಿದೆ. ಇದು ಅನೇಕ ಪ್ರಮುಖ ಜೀವ ರಾಸಾಯನಿಕಗಳ ಜೈವಿಕ ಸಂಯೋಜನೆಗೆ ಎಂಜೈಮ್‌ ಸಹಾಯಕ ಅಂಶವಾಗಿದೆ. C ಜೀವಸತ್ವವು ಪ್ರಮುಖ ಎಂಜೈಮ್‌‌ಗಳಿಗೆ ಇಲೆಕ್ಟ್ರಾನ್ ಪೂರೈಸುವ ಅಂಶವಾಗಿ ಕಾರ್ಯ ನಿರ್ವಹಿಸುತ್ತದೆ:
ಕಾಲಜನ್, ಕಾರ್ನಿಟೈನ್ ಮತ್ತು ತೈರೋಸಿನ್ ಸಂಯೋಜನೆ ಹಾಗೂ ಮೈಕ್ರೊಸೋಮ್‌ನ ಚಯಾಪಚಯ ಕ್ರಿಯೆ
ಆಸ್ಕೋರ್ಬಿಕ್ ಆಮ್ಲವು ಮಾನವನ ಶರೀರದಲ್ಲಿ ಅಸಂಖ್ಯಾತ ಕ್ರಿಯೆಗಳನ್ನು ನಡೆಸುತ್ತದೆ. ಕಾಲಜನ್, ಕಾರ್ನಿಟೈನ್ ಮತ್ತು ನ್ಯೂರೊಟ್ರಾನ್ಸ್ಮಿಟರ್ (=ನರಸಂವಾಹಕ) ಮೊದಲಾದವುಗಳ ಸಂಯೋಜನೆ, ತೈರೋಸಿನ್‌ನ ಸಂಯೋಜನೆ ಮತ್ತು ಅಪಚಯ ಕ್ರಿಯೆ ಹಾಗೂ ಮೈಕ್ರೊಸೋಮ್‌ನ ಚಯಾಪಚಯ ಕ್ರಿಯೆ ಮುಂತಾದವುಗಳನ್ನು ಈ ಕ್ರಿಯೆಗಳು ಒಳಗೊಂಡಿವೆ. ಈ ಮೇಲೆ ಹೇಳಿದ ಸಂಯೋಗಗಳಲ್ಲಿ ಆಸ್ಕೋರ್ಬೇಟ್ ಇಲೆಕ್ಟ್ರಾನ್‌(ಅಥವಾ ಹೈಡ್ರೋಜನ್)ಗಳನ್ನು ಕಳೆದುಕೊಳ್ಳುವ (ಅಂದರೆ ಆಕ್ಸಿಡೀಕರಣ-ವಿರೋಧಿ) ಅಂಶವಾಗಿ ಕಾರ್ಯ ಮಾಡುತ್ತದೆ, ಇದು ಈ ಕ್ರಿಯೆಯ ನಂತರ ಕೊನೆಯಲ್ಲಿ ಕಬ್ಬಿಣ ಮತ್ತು ತಾಮ್ರ ಪರಮಾಣುಗಳನ್ನು ಉಳಿಸಿಕೊಳ್ಳುತ್ತದೆ.
C ಜೀವಸತ್ವವು ಎಂಟು ವಿವಿಧ ರೀತಿಯ ಎಂಜೈಮ್‌‌ಗಳಿಗೆ ಇಲೆಕ್ಟ್ರಾನ್ ಪೂರೈಸುವ ಕ್ರಿಯೆ ನಡೆಸುತ್ತದೆ:
ಆಕ್ಸಿಡೀಕರಣ-ವಿರೋಧಿ
ಆಸ್ಕೋರ್ಬಿಕ್ ಆಮ್ಲವು ಅದರ ಆಕ್ಸಿಡೀಕರಣ-ವಿರೋಧಿ ಚಟುವಟಿಕೆಗಾಗಿ ಹೆಸರುವಾಸಿ. ಆಸ್ಕೋರ್ಬೇಟ್ ನೀರಿನಲ್ಲಿ ಆಕ್ಸಿಡೀಕರಣ ಕ್ರಿಯೆಯನ್ನು ಹಿಮ್ಮುಖಗೊಳಿಸುವಲ್ಲಿ ಇಲೆಕ್ಟ್ರಾನ್‌(ಅಥವಾ ಹೈಡ್ರೋಜನ್)ಗಳನ್ನು ಕಳೆದುಕೊಳ್ಳುವ ಅಂಶವಾಗಿ ಕಾರ್ಯನಿರ್ವಹಿಸುತ್ತದೆ. ಆಕ್ಸಿಡೀಕರಣ-ವಿರೋಧಿಗೆ ಪ್ರತಿಯಾಗಿ ದೇಹದಲ್ಲಿ ಹೆಚ್ಚು ಸ್ವತಂತ್ರ ರಾಡಿಕಲ್‌ಗಳಿದ್ದರೆ (= ಆಮ್ಲಜನಕ ಸಕ್ರಿಯ ಪ್ರಭೇದಗಳು), ಮಾನವನು ಆಕ್ಸಿಡೀಕರಣದ ಒತ್ತಡ ಸ್ಥಿತಿಯಲ್ಲಿದ್ದಾನೆ ಎಂದು ಹೇಳಬಹುದು. ಆಕ್ಸಿಡೀಕರಣದ ಒತ್ತಡದಿಂದ ಹೃದಯ ರಕ್ತನಾಳದ ಕಾಯಿಲೆ, ಅಧಿಕ ರಕ್ತದೊತ್ತಡ, ತೀವ್ರ ಉರಿಯ‌ೂತ ಕಾಯಿಲೆಗಳು ಮತ್ತು ಮಧುಮೇಹ ಮೊದಲಾದ ರೋಗಗಳು ಅಡರಿ ಬರುತ್ತವೆ. ಆಕ್ಸಿಡೀಕರಣದ ಒತ್ತಡವಿರುವ ರೋಗಿಗಳಲ್ಲಿ ಪ್ಲಾಸ್ಮ ಆಸ್ಕೋರ್ಬೇಟ್‌ನ ಪ್ರಮಾಣವು (45 µmol/Lಗಿಂತ ಕಡಿಮೆ) ಆರೋಗ್ಯವಂತ ವ್ಯಕ್ತಿಗಳಿಗಿಂತ (61.4-80 µmol/L) ಕಡಿಮೆ ಇರುತ್ತದೆ. ಆಕ್ಸಿಡೀಕರಣದ ಒತ್ತಡದಲ್ಲಿರುವವರ ಪ್ಲಾಸ್ಮ ಆಸ್ಕೋರ್ಬೇಟ್‌ನ ಮಟ್ಟವನ್ನು ಹೆಚ್ಚಿಸುವುದರಿಂದ ಪರಿಣಾಮಕಾರಿಯಾಗಿ ಗುಣಪಡಿಸಬಹುದು ಎಂದು ಮ್ಯಾಕ್‌ಗ್ರಿಗರ್ ಮತ್ತು ಬೈಸಾಲ್ಕಿಯವರ (2006) ಹೇಳಿದ್ದಾರೆ. ಆಕ್ಸಿಡೀಕರಣದ ಒತ್ತಡವಿರುವ ರೋಗಿಗಳು ಮತ್ತು ಆರೋಗ್ಯವಂತ ವ್ಯಕ್ತಿಗಳು ಬೇರೆ ಬೇರೆ ಆಸ್ಕೋರ್ಬೇಟ್‌‌ ಫಾರ್ಮಕೊಕೈನೆಟಿಕ್ಸ್ ಹೊಂದಿರುತ್ತಾರೆ.
ಆಕ್ಸಿಡೀಕರಣ ಸಮರ್ಥಕ
ಆಸ್ಕೋರ್ಬಿಕ್ ಆಮ್ಲವು ಆಕ್ಸಿಡೀಕರಣ-ವಿರೋಧಿಯಾಗಿ ಮಾತ್ರವಲ್ಲದೆ ಆಕ್ಸಿಡೀಕರಣ-ಪರವಾಗಿಯ‌ೂ ಕ್ರಿಯೆ ನಡೆಸುತ್ತದೆ. ವಿಟ್ರೊದಲ್ಲಿ ಆಸ್ಕೋರ್ಬೇಟ್‌ನಿಂದ ಡಿಹೈಡ್ರೋಕ್ಸಿಆಸ್ಕೋರ್ಬೇಟ್‌ಗೆ ಪರಿವರ್ತನೆ ಮಾಡುವಾಗ ಆಸ್ಕೋರ್ಬಿಕ್ ಆಮ್ಲವು ಸಂಕ್ರಮಣ(=ಟ್ರಾನ್ಸಿಶನ್) ಲೋಹಗಳನ್ನು ರೂಪಾಂತರಗೊಳಿಸಿತು, ಇದು ಕ್ಯುಪ್ರಿಕ್ ಅಯಾನುಗಳನ್ನು (Cu2+) ಕ್ಯುಪ್ರಸ್‌‌ (Cu1+) ಆಗಿ ಮತ್ತು ಫೆರಿಕ್ ಅಯಾನುಗಳನ್ನು (Fe3+) ಫೆರಸ್ (Fe2+) ಆಗಿ ಬದಲಾಯಿಸಿತು. ಈ ಪ್ರಕ್ರಿಯೆಯು ಸೂಪರ್‌ಆಕ್ಸೈಡ್ ಮತ್ತು ROSಅನ್ನು ಉತ್ಪತ್ತಿ ಮಾಡಬಲ್ಲದು. ಆದರೆ ಶರೀರದಲ್ಲಿ, ಪ್ರೋಟೀನ್‌ಗಳನ್ನು ಹರಡುವುದಕ್ಕಾಗಿ ಕಬ್ಬಿಣ ಮತ್ತು ತಾಮ್ರ ಇರುವಿಕೆಯಿಂದಾಗಿ ಸ್ವತಂತ್ರ ಸಂಕ್ರಮಣ ಧಾತುಗಳು ಇರುವ ಸಂಭವವಿಲ್ಲ. ಆರು ದಿನಗಳವರೆಗೆ ದಿನನಿತ್ಯ 7.5ಗ್ರಾಂನಷ್ಟು ಆಸ್ಕೋರ್ಬೇಟ್ಅನ್ನು ಅಭಿಧಮನಿಯ ಮುಖಾಂತರ ದೇಹಕ್ಕೆ ಪೂರೈಕೆ ಮಾಡಿದರೂ ಆಕ್ಸಿಡೀಕರಣ-ಸಮರ್ಥಿಸುವ ಪ್ರಮಾಣವು ಹೆಚ್ಚಾಗುವುದಿಲ್ಲ ಎಂದು ಇತ್ತೀಚಿನ ಅಧ್ಯಯನಗಳು ತೋರಿಸಿವೆ; ಆದ್ದರಿಂದ ಆಸ್ಕೋರ್ಬೇಟ್, ಆಕ್ಸಿಡೀಕರಣ-ಪರವಾಗಿ ಲೋಹಗಳನ್ನು ಪರಿವರ್ತಿಸಿ ROS ರಚಿಸುವ ಉತ್ಸುಕತೆ ತೋರುವ ಒರುವ ಸಾಧ್ಯತೆಯಿಲ್ಲ.
ನಿತ್ಯದ ಅವಶ್ಯಕತೆ
90 ಮಿಲಿಗ್ರಾಂನಷ್ಟು ಆದರೆ ಅದು 2 ಗ್ರಾಂ ಮೀರದಂತೆ (ಪ್ರತಿದಿನಕ್ಕೆ 2000 ಮಿಲಿಗ್ರಾಂ) ಪ್ರತಿದಿನ ಸೇವಿಸಲು ನಾರ್ತ್‌ ಅಮೆರಿಕನ್‌ ಡಯಟರಿ ರೆಫರೆನ್ಸ್‌ ಇನ್ಟೇಕ್ ಶಿಫಾರಸು ಮಾಡಿದೆ. C ಜೀವಸತ್ವವನ್ನು ಉತ್ಪತ್ತಿ ಮಾಡಿಕೊಳ್ಳಲು ಅಸಮರ್ಥವಾಗಿರುವ ಹಾಗೂ ಹೊರಗಡೆಯಿಂದ ಪಡೆಯುವ ಇತರ ಸಂಬಂಧಿತ ತಳಿಗಳು ಈ ಪ್ರಮಾಣಕ್ಕಿಂತ 20ರಿಂದ 80 ಪಟ್ಟು ಹೆಚ್ಚು ಬಳಸಿಕೊಳ್ಳುತ್ತವೆ. ಅತ್ಯುತ್ತಮ ಆರೋಗ್ಯ ಪಾಲನೆಗಾಗಿ ಮಾನವರು C ಜೀವಸತ್ವವನ್ನು ಸೇವಿಸುವ (ಎಷ್ಟು ಬಾರಿ ಮತ್ತು ಎಷ್ಟು ಪ್ರಮಾಣದ ಸೇವನೆ) ನಿಖರವಾದ ಪ್ರಮಾಣದ ಬಗ್ಗೆ ವೈಜ್ಞಾನಿಕ ಸಮುದಾಯದಲ್ಲಿ ಇನ್ನೂ ಚರ್ಚೆ ನಡೆಯುತ್ತಿವೆ. ಸರಾಸರಿ ಆರೋಗ್ಯವಂತ ವಯಸ್ಕರಲ್ಲಿ ಸಮತೋಲಿತ ಆಹಾರವು ಹೆಚ್ಚುವರಿ ಪೂರೈಕೆಯಿಲ್ಲದೆಯೇ ಸ್ಕರ್ವಿ ರೋಗವನ್ನು ತಡೆಗಟ್ಟಲು ಎಷ್ಟು ಬೇಕೋ ಅಷ್ಟು C ಜೀವಸತ್ವವನ್ನು ಹೊಂದಿರುತ್ತದೆ; ಗರ್ಭಿಣಿಯರು, ಧ‌‌ೂಮಪಾನ ಮಾಡುವವರು ಅಥವಾ ಒತ್ತಡದಲ್ಲಿರುವವರು ಸ್ವಲ್ಪ ಹೆಚ್ಚಿಗೆ ಸೇವಿಸಬೇಕಾಗುತ್ತದೆ ಎಂದು ಸಾಮಾನ್ಯವಾಗಿ ಒಪ್ಪಿತವಾಗಿರುವ ಅಂಶ.
ಆರೋಗ್ಯವಂತ ವಯಸ್ಕರು ಹೆಚ್ಚಿನ ಪ್ರಮಾಣದಲ್ಲಿ (ಸಾವಿರಾರು ಮಿಲಿಗ್ರಾಂನಷ್ಟು) ಸೇವಿಸಿದರೆ ಅದು ಭೇದಿಗೆ ಕಾರಣವಾಗಬಹುದು. ಭೇದಿ ಉಂಟಾಗುವುದು ಶರೀರದಲ್ಲಿ C ಜೀವಸತ್ವದ ಅವಶ್ಯಕತೆ ಎಲ್ಲಿ ಇರುತ್ತದೆ ಎಂಬುದನ್ನು ಸೂಚಿಸುವುದಾಗಿದೆ ಎಂದು ಪರ್ಯಾಯ ಔಷಧಿಯ (ನಿರ್ದಿಷ್ಟವಾಗಿ ಆರ್ತೊಮೋಲಿಕ್ಯುಲಾರ್ ಔಷಧಿ) ಪ್ರತಿಪಾದಕರು ಹೇಳುತ್ತಾರೆ. ಈ ಸನ್ನಿವೇಶದಲ್ಲಿ ನೀರಿನಲ್ಲಿ ಜೀವಸತ್ವವು ಕರಗುವ ಸಾಮರ್ಥ್ಯವನ್ನು ಬಳಸಿಕೊಂಡು ಅಪ್ರಯೋಜಕವಾದ್ದನ್ನು ಹೊರ ತಳ್ಳುತ್ತದೆ. ಭೇದಿಯ ತೀವ್ರತೆ/ಎಷ್ಟು ಕಾಲ ಇರುತ್ತೆ ಎಂಬುದು ಜೀವಸತ್ವ ಸೇವನೆಯ ಪ್ರಮಾಣವನ್ನು ಅವಲಂಬಿಸಿದೆ. ಆದರೂ ಇದಿನ್ನೂ ಪ್ರಾಯೋಗಿಕವಾಗಿ ದೃಢವಾಗಬೇಕಿದೆ.
ಸರಕಾರ ಶಿಫಾರಸು ಮಾಡಿರುವ ಸೇವನೆಯ ಪ್ರಮಾಣ
C ಜೀವಸತ್ವದ ಸೇವನೆಯ ಪ್ರಮಾಣದ ಬಗ್ಗೆ ವಿವಿಧ ರಾಷ್ಟ್ರೀಯ ಸಂಸ್ಥೆಗಳು ನೀಡಿದ ಸಲಹೆಗಳು:
25-ವರ್ಷ ವಯಸ್ಸಿನ ಪುರುಷರಲ್ಲಿ ಸಹಿಸಬಹುದಾದ ಸೇವನೆಯ ಗರಿಷ್ಠ ಮಟ್ಟವು ದಿನಕ್ಕೆ 2,000 ಮಿಲಿಗ್ರಾಂ ಎಂದು ಅಮೇರಿಕಾ ಸಂಯುಕ್ತ ಸಂಸ್ಥಾನ ಅರ್ಥೈಸಿದೆ.